Mengharapkan kenikmatan ‘tortilla’

Bila aku menjejakkan kaki ke Belgium pada musim sejuk tahun 1982, aku tak tahu langsung tentang negara yang membebaskan aku dari penjara Bombay di India.Tiga bulan aku ditahan atas tuduhan masuk ke India dengan menggunakan pasport palsu.Sebenarnya aku lari dari kapal terbang “Aeroflot” milik Rusia yang nak menghantar aku pulang ke Siam.Untuk memudahkan pendakwaan di mahkamah, polis India menuduh aku masuk ke negara itu menggunakan pasport Siam palsu.Kerajaan Belgium menerima aku sebagai suaka politik. Aku diberi pilihan untuk menetap di wilayah Walloon atau di wilayah Flemish.Walloon menggunakan bahasa dan budaya Perancis. Flemish menggunakan bahasa Belanda.Tanpa berfikir panjang aku memilih bahasa dan budaya Perancis. Air anggur, gadis cun dan filem Perancis menjadi asas pilihan aku.Aku ditempatkan di Rumah Orang Pelarian di Braine-le-Comte. Braine-le-Comte wilayah warga kelas menengah Walloon, 18 batu dari Brussels, ibu kota Belgium.Dalam pekan kecil ini aku sesat kerana sepatah habuk pun aku tak tahu bahasa Perancis.Madame Olga dan Madame Anne menjaga kami di banglo tiga tingkat milik Gereja.Ramai orang pelarian bersama aku. Tapi bukan ini cerita yang hendak aku surahkan.Olga mengajar kami asas bahasa Perancis. Dia bukan cikgu bahasa yang terlatih.Maka Madame Anne mencadangkan aku masuk ke sekolah di Wavre di mana ada pembelajaran bahasa Perancis khusus untuk menyediakan pelajar luar masuk ke universiti di Belgium.Minggu ketiga di Belgium, aku dimasukkan ke sekolah L’Athénée Royal Maurice Carême di Wavre, 32 batu dari Brussels.Maknanya setiap hari aku wajib naik kereta api selama sejam untuk ke sekolah.Aku masih ingat lagi di sekolah ini ada seorang pelajar dari Amerika Syarikat, dua dari Hong Kong, seorang dari Sri Lanka, seorang dari Syria, seorang dari Palestin dan lima dari Amerika Latin.Semuanya anak gadis kecuali dari Sri Lanka, pelajar Arab dan aku.Semua sedang melamar untuk masuk ke universiti di Belgium. Wavre terletak lima batu dari Universiti Katholik Leuven le Neuve.Wavre boleh dianggap kota universiti. Justeru itu, sekolah bahasa diwujudkan oleh Majlis Bandaran Wavre.Aku belajar percuma kerana status aku sama saperti warga Belgium. Setiap hari aku berulang alik 52 batu dari Braine -le- Comte ke Wavre. Setiap hari aku melintasi Brussels.Elien pelajar dari Hong Kong menunjukkan simpati kerana aku tinggal amat jauh.Dia mencadangkan agar aku mencari bilik di Wavre. Elien membantu aku. Akhirnya kami bertemu bilik loteng atas kedai pertanian.Lalu aku berpindah ke Wavre. Kami ada dua guru, Madame Michoux dan Andre Imberechts.Aku menjadi murid Andre. Awalnya aku tidak tahu siapa sebenarnya Andre.Beberapa bulan kemudian aku mula mengetahui Andre ini adalah seorang penyair Francopone yang popular di Belgium. Andre menggunakan nama pena William Cliff.Dia menghasilkan tujuh buku puisi yang diterbitkan oleh Gallimard, penerbit tersohor di Paris.Kami yang tidak ramai dalam satu kelas amat senang menjadi mesra. Awalnya kami menggunakan Bahasa Inggeris untuk bercakap.Pelajar Latin menggunakan bahasa Sepanyol. Aku perhatikan pelajar Latin cepat menangkap apa yang diajar.Ini kerana tata bahasa Sepanyol tak jauh bezanya dari bahasa Perancis – asasnya Latin.Aku yang baru sampai dari negara Republik Islam Pakistan agak terbuka mata.Pakaian pelajar Latin ini fesyen terkini, entah dari Paris, entah dari Madrid. Agak mengancam kejantanan aku – ketat dan sendat.Aku merasakan rata-rata mereka ini datang dari kelas menengah. Belajar dengan perbelajaan sendiri di negara Eropah.Aku cuba merapati Gloria, Innes, Lorena dari Colombia.Aku ingin mencuba nasib untuk merasa nikmat sakeping “tortilla. Aku gagal. Bahasa menjadi halangan sebelum aku sempat melempar buah dadu mencuba nasib.Aku perhatian ada sesuatu tentang Innes. Gadis cun ini aku rasa belum melintasi 25 tahun.Pakaian bertukar saban hari, aku rasakan fesyen terkini dari Paris.Macam baru keluar dari “cat-walk”. Kadang-kadang kelihatan bersendirian.Sesekali aku ternampak dia berdiri bersendirian menghisap rokok. Innes agak berbeza dari Lorena dan Gloria yang aku rasa seperti baru selesai tingkatan enam.Satu petang sebelum kelas bermula aku ternampak sebuah Mercedes putih berhenti di hadapan sekolah. Innes turun dari Mercedes ini.Biasanya pelajar Latin ini datang dengan bas. Aku tak ambil pot. Mungkin hari ini Innes terlambat.Sesekali aku ternampak dia berdiri bersendirian menghisap rokok. Innes agak berbeza dari Lorena dan Gloria yang aku rasa seperti baru selesai tingkatan enam.Habis belajar petang biasanya aku dengan Andre akan masuk ke pekan Wavre mencari “café”.Kami berlabun dalam bahasa Inggeris. Andre berkisah yang dia pernah mengembara hampir enam bulan merayau di Amerika Syarikat dan Amerika Latin.“Machu Picchu… memberikan aku inspirasi untuk menghasilkan sebuah buku……”.Tiba-tiba pada petang itu sebuah Mercedes putih melintas di hadapan café kami.Aku ternampak Innes dalam kereta itu. Andre yang sedang menikmati sagelas Stella tidak mengambil perhatian langsung.“Isham… kamu tak sampai lagi ke sana… ha ha.. Colombia.. gadisnya .. kokainnya …ha ha ha.. ..tapi awas kau akan terjumpa ‘black widow’ di sana,” Andre mengangkat tangan ingin memesan sagelas lagi Stella.Semenjak dari petang itu aku selalu ternampak Innes datang dengan Mercedes putih.Aku tidak ternampak rupa sosok si “Mamat” yang menghantar Innes. Aku sedar Belgium bukan Republik Islam Pakistan.Takda siapa ambil pot untuk menjaga tepi kain orang. Apa yang jelas kepada aku ialah Innes sudah mendapat kekasih warga Belgium.Aku gagal untuk menikmati sakeping tortilla. Hanya aku berharap cinta gadis Latin dengan jantan Belgium ini berkekalan. Amin.Hari berjalan musim berubah. Hubungan sesama kami makin rapat. Di satu hujung minggu dipermulaan musim bunga Andre mengajak pelajar datang berkenduri di kampungnya, di daerah Gembloux.Andre ingin berterima kasih kepada kami pelajar luar yang membolehkan dia menjadi guru setelah lama “chomage” atau menganggur.Kami semua menapak ke kampong Andre yang terletak dalam ladang gandum. Innes datang lambat. Mercedes putih datang menghatar dan terus beredar.Dua minggu kemudian Innes mengajak aku bertandang pergi ke Brussels.“Une soire a Brussels… Isham… avec my boyfriend,”Innes menjemput untuk bercanda-canda di Brussels atas jemputan kekasihnya.Innes bukan hanya mengajak aku malah menjemput semua termasuk Andre.Malam Sabtu yang dijanjikan kami bertemu dalam sebuah restoran “chic” dalam kota Brussels. Lorena, Gloria dan Mopid dari Palestin datang. Andre warga Brussels mencadangkan restoran tempat berjumpa.Dalam restoran ini untuk pertama kali kami berkenalan dengan pemilik Mercedes putih, Monsieur Victor kekasih Innes.Malam itu Victor bersurah bagaimana dia ternampak Innes sedang “hitch hike” di tepi jalan berhampiran dengan Universitu Leuven a Neuve.Dia menghantar Innes ke sekolah. Semenjak petang itu cinta mereka bercambah.Aku rasa si Victor ini sudah melintasi 40-an atau mungkin lebih.Pada hemat aku mustahil Victor ini bujang. Atau mungkin sudah berpisah kerana di Eropah cerai-berai ini satu pekara biasa.Lepas makan malam kami berpindah ke sebuah kelab malam.Victor dan Innes hilang entah kemana. Aku masih lagi cuba menjual buah dadu untuk mendapatkan sakeping tortilla.Andre tersenyum memerhatikan anak anak murid sedang berlatih menggunakan bahawa Perancis.Malam itu aku cukup seronok. Kenapa tidak? Semua bil dibayar oleh Victor.Aku rasa si Victor ini mahu menyatakan pada Innes cintanya cukup kuat sehinggakan kawan-kawan Innes pun dia belanja.Belgium negara Katolik. Bulan April ada cuti dua minggu yang bersangkutan dengan Nabi Isa.Aku naik kapal menyeberang Selat Inggeris ke Dover dan terus ke London. Aku melupakan bahasa Perancis dan tortilla.Di London aku memasang lukah cuba nasib untuk menangkap “fish and chips”. Belum pun sempat mengangkat lukah cuti habis.Petang Isnin apabila kelas bermula aku tak nampak Innes.Mungkin masih bersantai ke Paris atau di Amsterdam. Tidak pula aku tanya tentang Innes dari Gloria atau Lorena.Petang Rabu berikutnya aku nampak Mercedes putih terpacak di tepi sekolah.Gloria berbisik mengatakan Victor datang mencari Innes. Aku melambai tangan pada Victor yang menuju bilik guru.Aku tak tahu apa yang berlaku. Aku terus masuk ke bilik darjah. Andre memulakan kelas agak lewat.Habis kelas Andre dan aku terus ke café tempat biasa kami minum. Aku tak sabar nak tahu apa yang sudah berlaku.“Ha ha… jantan Belgium sudah kena sengat black widow… baru dia sedar. Victor ada anak bini… ha ha ha… I’m sure his wife is happy now,” kata Andre sambil ketawa.Aku mengasak Andre untuk bersurah penuh. Barulah aku tahu apa yang terjadi.Mengikut Victor, Innes mendapat telegram. Ibu Innes di Bogota jatuh sakit. Innes wajib pulang serta merta.Victor membelikan tiket pulang dan memberi duit. Innes merancang tidak akan lama di Bogota kerana universiti akan dibuka untuk menerima pelajar baru.“Victor menelefon berkali-kali. Tapi bukan Innes yang menjawab… bukan nombor telefon Innes… Victor hantar telegram… telegram dipulangkan kembali… alamat tak betul. Banyak duit Victor diambil oleh Innes,” Andre bersurah sambil memegang gelas Stella.“Isham… ramai jantan Belgium tak tahu gadis Latin… gadis dari Amerika latin… mereka licik dan berpengalaman… mereka datang ke Eropah bukan saja-saja… mereka ada rancangan… Isham kau pergi Amsterdam.. lihat dalam gelas itu… majoriti dari mana?.. Kau tak perlu pergi jauh…pergi ke Gare Midi di Brussels..pasti kau jumpa seratus Innes”.Aku terperanjat mendengar surah Andre. Aku faham makna “black widow” bukan hanya labah-labah. Lalu aku membuat keputusan untuk tidak lagi mengidamkan tortilla. Amin.


Khalid mengaku sokong usaha pemaju dapatkan tanah di KL

Pemimpin Amanah Khalid Samad mengakui beliau menyokong usaha sebuah syarikat hartanah swasta untuk menukar keputusan membatalkan pindah milik sebuah plot tanah di Kualam Lumpur bagi pembangunan bercampur di ibu negara ketika beliau memegang jawatan menteri Wilayah Persekutuan di bawah kerajaan Pakatan Harapan (PH).Ahli Parlimen Shah Alam itu membuat pengakuan tersebut walaupun dasar kerajaan PH yang menolak menteri-menterinya memberikan sokongan yang menguntungkan syarikat-syarikat swasta.Bagaimanapun Khalid mempertahankan tindakan beliau tersebut, mengatakan projek berkenaan akan memberikan manfaat kepada penduduk miskin bandar kerana sebahagian daripada projek tersebut adalah pembinaan rumah mampu milik sambil menambah ia sejajar dengan matlamat kementeriannya untuk menyediakan sejuta rumah mampu milik di ibu negara.“Ini kerana, rumah mampu milik diperlukan oleh golongan berpendapatan rendah dan menengah di Kuala Lumpur kerana harga rumah biasa adalah mahal dan tidak mampu dimiliki oleh golongan ini yang ramai bekerja di Kuala Lumpur,” katanya dalam sebuah kenyataan.Khalid berkata beliau memberikan arahan kepada pembantunya untuk merujuk permohonan Saujana Beringin Sdn Bhd, syarikat yang dikesan dimiliki oleh beberapa individu termasuk adik kepada bekas perdana menteri, kerana beliau bukan sebahagian daripada jawatankuasa eksekutif tanah bagi Kuala Lumpur.“Oleh itu wajar saya memberikan pandangan mengenai cadangan pembangunan ini secara bertulis,” katanya.Pendedahan: Sentuhan Khalid dalam membantu usaha pemaju dapatkan tanah di KLBekas menteri Wilayah Persekutuan sokong pemaju dapatkan tanah KLPengakuan beliau itu adalah susulan pendedahan MalaysiaNow bahawa Khalid melanggar dasar kerajaan PH yang melarang sebarang tindakan yang dilihat menggunakan kedudukan dalam kementerian.Ia termasuk mengeluarkan surat sokongan selain memberikan arahan yang boleh mempengaruhi keputusan.“Satu-satunya hal yang dibenarkan adalah penggunaan ‘untuk pertimbangan’ atau ‘diharap pihak anda meneliti perkara ini’,” kata rakan Kabinet Khalid dari DAP Anthony Loke tahun lalu.Beberapa salinan surat yang dibocorkan kepada MalaysiaNow oleh sumber dalaman Amanah menunjukkan tulisan tangan Khalid mengarahkan setiausaha politiknya, Azli Yusof untuk membuat tindakan susulan berhubung surat yang diserahkan oleh Saujana Beringin Sdn Bhd.Surat-surat tersebut menunjukkan Khalid sendiri mengesyorkan permohonan pemaju tersebut diluluskan.Beliau turut menggesa datuk bandar Kuala Lumpur dan ketua setiausaha negara untuk meluluskan pemberimilikan sekitar 26 ekar tanah bagi pelbagai projek pembangunan.Dalam kenyataannya, Khalid menyatakan beliau mungkin khilaf dalam penggunaan perkataannya, namun kekal mengatakan ia bukanlah sebuah arahan daripada beliau.“Dan tidak mungkin seorang menteri mengarah KSN yang lapor diri pada YAB perdana menteri.”Difahamkan Pejabat Tanah dan Galian Wilayah Persekutuan meluluskan permohonan syarikat tersebut bagi mendapatkan tanah tersebut pada Disember 2017, namun ia kemudian dibatalkan pada November 2018.Disebabkan pembatalan tersebut, syarikat berkenaan tmenulis surat rayuan secara terus kepada Khalid pada Disember 2018, kurang enam bulan beliau dilantik sebagai menteri.“Pihak kami juga amatlah berharap agar pihak YB Tuan dapat memberi sokongan penuh dalam menimbang semula keputusan pembatalan terhadap pemberimilikan tanah ini memandangkan pembangunan yang dicadangkan ini dapat membina keupayaan Usahawan Bumiputera seperti kami ini untuk memberi sumbangan yang besar terhadap ekonomi negara yang kurang memberangsangkan di masa kini,” kata syarikat tersebut dalam sebuah surat yang dilihat MalaysiaNow.


Ada buaya, WiFi tiada: Cabaran pelajar pedalaman Sarawak ketika sekolah tutup

Pandemik Covid-19 yang mengganggu sesi persekolahan di seluruh negara lebih dari setahun lalu mulai menunjukkan kesan sampingan langkah-langkah kesihatan dilaksanakan negara bagi mengekang penularan virus apabila pelajar kawasan pedalaman Sarawak terjejas ekoran kurang akses internet dan kemudahan asas pembelajaran.Situasi tersebut berbeza jika dibanding sekolah bandar dan pusat bandar di mana guru dan pelajar mempunyai kemudahan internet yang stabil selain turut dilengkapi peranti diperlukan untuk menjalankan pengajaran dan pembelajaran di rumah (PdPR).Google Meet, Zoom dan WhatsApp adalah aplikasi yang biasa digunakan ketika PdPR, bahkan tanpa sambungan internet pun penduduk bandar masih boleh mengikuti sesi kelas mereka melalui pelbagai program pendidikan yang disiarkan di televisyen.Bagaimanapun, bagi kebanyakan sekolah di pedalaman Sarawak, keadaannya sangat berbeza.SK Nanga Oyan di Kapit, sebuah pekan kecil di tebing Sungai Rajang berusaha sedaya upaya ketika mereka berdepan sebarang pengumuman kerajaan setiap kali langkah-langkah baru dilaksanakan di negeri itu.Namun pengumuman penutupan sekolah baru-baru ini sangat mengejutkan orang ramai terutama pihak sekolah.“Kami terkejut ketika mendengar pengumuman itu,” kata pengetua Mohammad Mobun kepada MalaysiaNow.“Tutup semua sekolah di zon merah selama dua minggu? Bayangkan betapa huru-haranya hari itu. Kami hanya mempunyai satu hari saja untuk menyiapkan semua bahan pembelajaran yang pelajar perlukan untuk tempoh dua minggu.”Bagaimanapun, menyelesaikan rancangan pengajaran bukanlah satu-satunya masalah yang dihadapi pihak sekolah.Sebilangan besar pelajar di SK Nanga Oyan menginap di asrama sekolah itu sepanjang tahun akademik.Pemandangan sekolah di pedalaman Sarawak.Semasa arahan dibuat untuk sekolah ditutup, salah satu soalan paling penting yang difikirkan pihak guru adalah: Bagaimana pelajar mereka hendak pulang?“Siapa yang akan hantar mereka kembali ke rumah panjang?” kata Mobun.Akhirnya, guru-guru sendiri yang harus menghantar mereka ke rumah. Mereka pergi dengan sukarela, kata Mobun.Bagaimanapun, ia adalah perjalanan yang sukar untuk guru dan pelajar termasuk yang baru berusia tujuh tahun.Seperti sekolah-sekolah luar bandar lain di negeri ini, SK Nanga Oyan terletak berhampiran Sungai Rajang yang terkenal sebagai habitat buaya dan akses ke sana hanya melalui jalan sungai.Untuk pulang ke rumah, para pelajar dan guru terpaksa menempuh jarak yang jauh.Rumah panjang yang terletak paling hampir dengan sekolah memakan masa lebih kurang 30 minit dan kawasan lain memakan masa hampir dua jam.Harga bahan api untuk bot adalah RM5 hingga RM15 satu gelen, kos itu juga harus ditanggung guru.Beberapa perjalanan menghantar pelajar memerlukan satu atau dua gelen diesel sementara yang lain memerlukan tiga hingga lima gelen untuk perjalanan sehala.Walaupun perlu membayar, mereka tidak mempunyai pilihan lain.“Tiada jalan raya yang baik,” kata Mobun.“Satu-satunya pilihan yang kami ada adalah melakukan perjalanan dengan bot.”Katanya, terdapat jalan yang dibuat penebang balak namun para guru menghindarinya kerana keadaan tidak selamat.“Sekiranya sekolah tidak dapat diakses melalui jalan raya, bagaimana anda nak harapkan ada internet di sini?” katanya.“Sudah setahun sejak wabak berlaku dan kami masih belum memiliki fasiliti seperti itu.”Sungai Rajang menjadi laluan utama untuk penduduk pedalaman Sarawak mendapatkan pendidikan di sekolah.Malahan, apa yang dikatakan sebagai asas untuk persekolahan seperti pakaian seragam dan alat tulis dianggap sebagai barang mewah bagi pelajarnya, yang kebanyakannya berasal dari keluarga berpendapatan rendah.Mobun masih menunggu naik taraf sekolahnya namun perkara itu tidak mengejutkannya.“Banyak sekolah luar bandar di Sarawak ketinggalan berbanding sekolah-sekolah di Malaysia Barat dan sekolah di kawasan bandar.“Macam mana kita nak harapkan murid-murid ini memiliki prestasi yang sama macam di Malaya dan di bandar-bandar sekiranya kemudahan sekolah berada dalam keadaan yang buruk?”Namun, di sebalik cabaran itu, Mobun berharap guru-guru dan muridnya tidak berputus asa.Berhenti sekolahAhli pendidikan Adam Prakash berkata walaupun penutupan sekolah boleh membantu membendung jangkitan, kekurangan akses dan fasiliti bagi kanak-kanak di kawasan pedalaman menjadikan mereka lebih rentan.Prakash yang merupakan ahli Kesatuan Guru Sarawak berkata pendidikan adalah pertaruhan terbaik mereka untuk menghentikan kitaran kemiskinan keluarga.“Sebab itu kami tak sokong tutup sekolah dalam jangkamasa lama,” katanya walaupun mengakui ia adalah langkah terbaik jika situasi menjadi semakin buruk.Jika kanak-kanak terlalu lama tidak menjalani pembelajaran di sekolah, dan tidak boleh mengikuti pembelajaran melalui kaedah PdPR, mereka dibimbangi terputus hubungan dari sistem dan hilang minat untuk belajar.“Nanti akan susah kita nak menangi hati mereka untuk belajar semula,” kata Prakash kepada MalaysiaNow.Beliau berkata, di Sarawak masalah yang terus berlarutan sejak sekian lama adalah: kawasan-kawasan yang tidak boleh diakses melalui jalan raya.Sejak beberapa tahun lalu, pendidikan dilihat sebagai satu hal yang hanya boleh diakses oleh golongan yang berpendapatan tinggi di Sarawak.Laluan pengangkutan pembalakan bukan pilihan dengan keadaannya yang merbahaya dan tidak selesa.“Kami harap ada perancangan yang dijalankan untuk bantu pelajar di kawasan pedalaman untuk pastikan pengajaran dan pembelajaran dapat diteruskan,” kata Prakash.“Ada ramai ibu bapa yang tak mampu bantu anak-anak mereka kerana mereka pun tidak memiliki pendidikan dan tidak mampu dari menyediakan peranti untuk kelas-kelas dalam talian,”Prakash turut mendesak wakil-wakil rakyat untuk melaksanakan tanggungjawab menaikkan taraf kehidupan rakyat di kawasan mereka.“Kerajaan mesti utamakan pembangunan kawasan pedalaman,” katanya.“Kita sudah merdeka lebih dari setengah abad tapi kita masih jauh terkebelakang dari sudut fasiliti dan kemudahan.”Prakah turut berkata kekurangan dana melaksanakan sesuatu projek yang besar menyebabkan organisasi beliau hanya mampu menyuarakan masalah-masalah yang dihadapi guru dan pelajar di kawasan pedalaman dan kawasan yang kurang bernasib baik.“Sudah tiba masa semua orang buat apa yang mereka cakap. Jangan biarkan generasi akan datang tidak memiliki peluang untuk membaiki keadaan hidup mereka,” katanya.


‘Kabinet bayangan’ PKR diketuai Anwar, isteri

PKR mengumumkan barisan ahli Parlimennya yang masing-masing ditugaskan sebagai jurucakap bagi portfolio kementerian diketuai presiden parti Anwar Ibrahim dan isterinya Dr Wan Azizah Wan Ismail di puncak hirarki tersebut.Anwar adalah ketua pembangkang sementara Wan Azizah dinamakan sebagai pengerusi majlis penasihat PKR dalam sebuah senarai yang dilihat sebagai Kabinet bayangan parti itu diumumkan oleh setiausaha organisasinya, Nik Nazmi Nik Ahmad hari ini.Dalam pada itu, anak perempuan mereka Nurul Izzah dilantik untuk mengetuai pembangunan wanita, keluarga dan masyarakat, sebuah portfolio yang pernah dipegang ibunya ketika Pakatan Harapan (PH) mengetuai pentadbiran kerajaan.Pemimpin-pemimpin kanan lain dalam parti itu yang turut dimasukkan dalam barisan jurucakap tersebut adalah Johari Abdul yang memegang dua portfolio (pertahanan dan hal ehwal dalam negeri), selain Saifuddin Nasution Ismail (kewangan dan hal ehwal pengguna), dan Nik Nazmi (pendidikan).Ahli Parlimen Padang Serai Karuppaiya Muthusamy dinamakan sebagai timbalan Johari, beliau antara yang dimasukkan ke dalam senarai ahli Parlimen PKR yang diberikan peranan sebagai “pembantu jurucakap”.Dalam kumpulan pembantu jurucakap, senarai itu termasuk Ahli Parlimen Petaling Jaya Maria Chin Abdullah, Ahli Parlimen Pasir Gudang Hassan Karim, Ahli Parlimen Wangsa Maju Tan Yee Kew, dan Ahli Parlimen Tawau yang juga merupakan bekas timbalan ketua menteri Sabah, Christina Liew.Nik Nazmi berkata peranan-peranan jurucakap Parlimen itu ditambah baik daripada senarai serupa yang diumumkan pada Julai tahun lalu.“Kami menyedari sistem baru ini perlu ditambah baik memandangkan PKR komited memperkasakan Parlimen.“Ini selaras tekad parti-parti PH yang menekankan reformasi institusi Parlimen sebagaimana terkandung di dalam memorandum persefahaman (MoU) kerajaan dan Pakatan Harapan,” tambahnya.


Malaysia guna dana luar bantu latih kemahiran pelarian Myanmar, kata menteri

Kerajaan menggunakan dana luar bagi menampung kos latihan kemahiran yang akan diberikan kepada pelarian Myanmar khususnya etnik Rohingya, kata Menteri Luar Saifuddin Abdullah.
Beliau berkata kerajaan sama sekali tidak akan menggunakan duit rakyat dalam usaha membantu pelarian itu mendapatkan latihan kemahiran di negara ini.
Menurutnya, negara setakat ini tidak dapat serapkan pelarian Myanmar dalam sektor pekerjaan kerana mereka tidak mempunyai kemahiran.
"Sekarang ini kita ada kekurangan buruh daripada luar, banyak restoran, kilang dan sektor pembinaan kurang pekerja, tetapi mungkin majikan tidak bersedia ambil mereka (pelarian) kerana tidak mempunyai kemahiran asas.
"Oleh demikian, kita rancang program latihan kemahiran kepada mereka tertentu yang ingin bekerja, jadi kita sedang fikir bagaimana dana itu boleh diraih...sebagai menteri luar, saya juga melobi untuk mendapatkan dana daripada negara lain dan penderma antarabangsa," katanya.
Beliau berkata demikian pada sidang media selepas Forum Pengundi Muda Penentu Masa Hadapan Negara Sempena Hari Belia Parlimen Indera Mahkota 2022, di Kuantan semalam.
Mengulas lanjut, Saifuddin, yang juga ahli Parlimen Indera Mahkota, memaklumkan setakat ini salah satu negara yang telah menyumbang ialah Qatar iaitu sebanyak AS$50 juta (RM222.23 juta) dengan AS$6 juta (RM26.6 juta) telah dibelanjakan untuk hal ehwal kesihatan pelarian berkenaan.
"Saya sebutkan ini supaya rakyat Malaysia tak gusar apabila menteri luar bercakap tentang pelarian di Malaysia, mereka juga mempunyai peluang bekerja dan pendidikan,” katanya.
Sementara itu, Saifuddin, yang juga Pengerusi Perikatan Nasional (PN) Pahang, ketika ditanya mengenai pembahagian kerusi bagi Pilihan Raya Umum Ke-15 (PRU15) di negeri ini, berkata rundingan awal bersama gabungan PN menyatakan untuk kekal bertanding di kerusi yang telah dimenangi parti masing-masing.
"Bersatu akan bertanding di satu kawasan Parlimen yang telah dimenangi manakala PAS di lapan kerusi Dewan Undangan Negeri (DUN), Bersatu dan Gerakan takkan minta kerusi yang PAS menang, kemudian baru kita tengok kerusi tumpuan dan siapa paling sesuai untuk bertanding.
"Bagaimanapun, kami masih lagi melihat formula yang sesuai dan keputusan itu akan dimuktamadkan di peringkat Majlis Tertinggi PN," jelasnya.


Amaran hujan berterusan di Sarawak, Sabah dan Labuan

Jabatan Meteorologi Malaysia (MetMalaysia) mengeluarkan amaran hujan berterusan tahap waspada yang dijangka berlaku di Sarawak, Sabah dan Labuan hari ini hingga esok.
Menurut kenyataan MetMalaysia yang dikeluarkan pada 8.10 pagi ini, kawasan di Sarawak melibatkan sekitar Bintulu, Miri (Subis, Beluru dan Marudi) serta Limbang.
Sementara di Sabah pula melibatkan kawasan pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat dan Kudat.
Amaran hujan berterusan (waspada) dikeluarkan apabila terdapat tanda-tanda yang menunjukkan hujan dan ribut petir sedang atau dijangka berlaku melebihi enam jam dalam tempoh berkenaan di sesuatu kawasan.


Program bantuan tunai dijenamakan semula lagi

Program bantuan tunai kerajaan sekali lagi dijenamakan semula dengan Perdana Menteri Anwar Ibrahim hari ini mengumumkan pemberian Sumbangan Tunai Rahmah (STR) akan diagihkan secara berperingkat mulai 17 Januari.
Ini adalah kali keempat program itu ditukar nama sejak pentadbiran Najib Razak, yang dikenali sebagai Bantuan Rakyat 1Malaysia atau BR1M.
Ia dijenamakan semula sebagai Bantuan Sara Hidup (BSH) selepas Pakatan Harapan (PH), diketuai Dr Mahathir Mohamad, mengambil alih pentadbiran persekutuan pada 2018, dan Bantuan Prihatin Rakyat (BPR) di bawah kerajaan Perikatan Nasional (PN) pimpinan Muhyiddin Yassin.
Ismail Sabri Yaakob, yang mengambil alih pentadbiran daripada Muhyiddin pada 2021, menukarkan nama bantuan itu kepada Bantuan Keluarga Malaysia (BKM), selaras dengan slogan Keluarga Malaysia yang dipromosikan ketika itu.
Dalam pengumumannya hari ini, Anwar yang mengetuai kerajaan campuran terdiri daripada PH, Barisan Nasional, Gabungan Parti Sarawak, Gabungan Rakyat Sabah dan beberapa parti lain, berkata sejumlah RM1.67 bilion akan diagihkan di bawah program STR Fasa 1.
Daripada jumlah ini, RM1.20 bilion akan disalurkan kepada kira-kira 4 juta isi rumah pada kadar RM300 manakala selebihnya akan diagihkan kepada 1.2 juta warga emas bujang dan 3.5 juta individu bujang dengan bantuan berjumlah RM100 setiap seorang.


Kerajaan pilih vaksin Pfizer kerana 95% berkesan cegah Covid-19, kata menteri

Kerajaan memilih untuk menandatangani perjanjian pembelian awal dengan syarikat gergasi farmaseutikal Pfizer 24 November lalu berdasarkan kepada laporan interim ujian klinikal dan mempunyai tahap keberkesanan 95% dalam mencegah jangkitan pandemik Covid-19.Menteri Sains, Teknologi dan Inovasi, Khairy Jamaluddin berkata laporan hasil keberkesanan vaksin Covid-19 dikeluarkan Pfizer juga telah diterbitkan di “The New England Journal of Medicine” pada 10 Disember 2020 dan kerajaan turut mendapat akses data untuk menilai kualiti, keselamatan dan tahap keberkesanannya.“Vaksin ini juga telah mendapat ‘Emergency Use Authorization’ daripada tujuh negara termasuklah United Kingdom, Amerika Syarikat, Bahrain, Kanada, Saudi Arabia, Mexico dan Singapura.“Bagaimanapun, keputusan pembelian akhir serta penggunaan vaksin tersebut di Malaysia adalah tertakluk kepada pendaftaran dan kelulusan daripada Bahagian Regulatori Farmasi Negara (NPRA) Kementerian Kesihatan.“Proses ini telah bermula dan semua data yang dibekalkan oleh pihak Pfizer akan diteliti oleh NPRA. Bekalan vaksin Covid-19 daripada syarikat Pfizer ini dijangka akan mula diterima pada suku pertama 2021 merangkumi 12.8 juta dos bagi menampung keperluan imunisasi 20% atau 6.4 juta rakyat,” katanya di Dewan Rakyat, hari ini.Khairy menjawab soalan yang dikemukakan Lim Guan Eng (DAP-Bagan) yang meminta kerajaan untuk menyatakan kos, keberkesanan dan liputan penduduk untuk vaksin Pfizer, khususnya tempoh imuniti.Lim juga ingin tahu bilakah ia akan dilaksanakan dan jaminan perubatan ke atas kesan sampingan negatif agar meyakinkan rakyat menerima dua dos dengan selamat.Menurut Khairy, kerajaan juga menubuhkan Jawatankuasa Khas Akses Bekalan Vaksin Covid-19 (JKJAV) bagi memastikan bekalan vaksin Covid-19 diperoleh dengan segera, selamat dan sempurna.Tambahnya, JKJAV yang dipengerusikan oleh beliau sendiri itu ditubuhkan bagi menyediakan rangka kerja dan pelan perolehan serta pengagihan vaksin Covid-19 apabila ia diluluskan untuk kegunaan di Malaysia“Selain vaksin Covid-19 daripada syarikat Pfizer, Malaysia juga telah menyertai fasiliti Covax yang menjamin akses bekalan vaksin sebanyak 10% populasi negara.“JKJAV ketika ini sedang mempertimbangkan calon-calon vaksin lain yang berada di fasa 3 ujian klinikal bagi tujuan imuniti kelompok (herd immunity) sehingga 70% jumlah populasi negara. Pengumuman mengenai ini dan senarai keutamaan penerima vaksin akan dibuat dalam masa terdekat.”


Mahkamah Kuching tolak permohonan 3 belia hentikan PRN Sarawak

Mahkamah Tinggi Kuching hari ini menolak permohonan tiga belia Sarawak untuk menghentikan pilihan raya negeri (PRN) pada 18 Disember dan untuk mengemas kini daftar pemilih sekali gus membolehkan mereka mengundi di bawah pelaksanaan Undi 18.Pesuruhjaya kehakiman Alexander Siew menolak permohonan undang-undang oleh ketiga-tiga belia itu yang menuntut semakan kehakiman, mengatakan hak automatik untuk mengundi tidak bermaksud secara serta-merta.“Di bawah peraturan pilihan raya, ada beberapa proses perlu diikuti,” katanya.“Pendaftar pilihan raya perlu masih perlu memeriksa sama ada seseorang itu layak untuk mengundi. Di bawah pindaan Perlembagaan Persekutuan, tidak ada keperluan untuk memohon, ia adalah secara automatik.”Pada Rabu lalu, Avril Clarice Chin Ning, 18, Ivan Alexander Ong dan Addam Johanson Jeremy Shayne yang masing-masing berusia 19 tahun, memfailkan permohonan terhadap Pendaftaran Pemilih bagi Sarawak dan Suruhanjaya Pilihan Raya (SPR).Mereka diwakili peguam Clement Wong, George Lo dan Simon Siah.Saman itu dimohon susulan pewartaan pelaksanaan Undi 18 pada 15 Disember lalu yang bakal menyaksikan had umur mengundi diturunkan dari 21 kepada 18 tahun.Sementara itu, PRN Sarawak yang bakal diadakan akan menggunakan daftar pemilih yang dikemaskinikan pada 2 November lalu.Pengumuman tersebut selari dengan keputusan Mahkamah Tinggi Kuching pada 3 September lalu.Cadangan pindaan tersebut diluluskan di Parlimen pada Julai 2019. Manakala pewartaan diumumkan Yang di-Pertuan Agong menyatakan 15 Disember sebagai tarikh pindaan Undi 18 dikuatkuasakan.Pindaan Perlembagaan itu diwartakan pada 25 November lalu.Bagaimanapun, Dewan Undangan Negeri Sarawak dibubarkan pada 3 November lalu, sebelum pindaan tersebut diwartakan.


Lebih 7.8 juta terima dos penggalak vaksin Covid-19

Sebanyak 78.5% populasi negara atau 25,647,708 individu telah menerima suntikan lengkap vaksin Covid-19 setakat semalam, manakala sehingga tempoh sama penerima dos penggalak meningkat kepada 23.9% bersamaan 7,809,058 individu.Berdasarkan data laman web CovidNow, daripada jumlah keseluruhan individu lengkap divaksinasi berkenaan, seramai 22,881,770 merupakan populasi dewasa dan selebihnya sebanyak 2,765,938 adalah golongan remaja.Sasaran 80% keseluruhan rakyat Malaysia lengkap divaksin adalah pada 5 Ogos ini.Dalam pada itu, statistik harian menunjukkan 110,258 dos vaksin diberikan semalam melibatkan 910 dos pertama, 1,500 dos lengkap dan 107,848 dos penggalak.


PAS, Umno dan Bersatu sedang runding elak pertembungan 3 penjuru

Rundingan dan perbincangan bagi mengelakkan pertembungan tiga penjuru antara PAS, Umno dan Bersatu dalam Pilihan Raya Negeri (PRN) Melaka November depan sedang dijalankan, kata Timbalan Presiden PAS Tuan Ibrahim Tuan Man.Beliau berkata perlu ada muafakat antara ketiga-tiga parti, khususnya soal pembahagian kerusi bagi PRN itu agar dapat meminimumkan pertembungan sekiranya ia berlaku.“Semua orang mengaku (jika pertembungan) tiga penjuru, PAS rugi, Umno rugi, Bersatu pun rugi. Oleh kerana itu kita harus muafakat, Insya-Allah ada jalan keluar,” katanya pada pemberita selepas merasmikan Bangunan PAS Selangor di Seksyen 13 malam ini.Sementara itu Tuan Ibrahim berkata PAS berhasrat untuk bertanding di lima kerusi pada PRN Melaka, namun kawasannya belum dimuktamadkan lagi.“PAS berhasrat untuk bertanding lima kerusi di Melaka. Lima kerusi ini saya sebut pada Timbalan Presiden Umno Mohamad Hasan bahawa kita tidak akan ambil kerusi Umno. Kita ada 28 kerusi di Melaka, Umno ada 13 atau 14 kerusi. Jadi lebih kurang ada 14 lagi kerusi yang kita boleh duduk berbincang untuk kita elak bertembung,” katanya.Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal 16 November.


Anwar bertanding dalam pertembungan 4 penjuru

Presiden PKR Anwar Ibrahim berdepan pertandingan empat penjuru bagi kerusi Parlimen Tambun, pada Pilihan Raya Umum ke-15 (PRU15) 19 November ini.
Anwar yang juga calon tunggal Perdana Menteri Pakatan Harapan (PH), akan ditentang calon Barisan Nasional (BN) Ketua Umno Bahagian Tambun Aminuddin Md Hanafiah, calon Pejuang Abdul Rahim Tahir dan calon Perikatan Nasional (PN) yang juga penyandang kerusi itu Ahmad Faizal Azumu.
Pengumuman empat calon berkenaan dilakukan Pegawai Pengurus Suruhanjaya Pilihan Raya (SPR) Parlimen Tambun Mohamad Fariz Mohamad Hanip pada 10.35 pagi selepas proses penamaan calon berjalan lancar dan ditutup pada 10 pagi.
Anwar tiba di pusat penamaan calon pukul 8.58 pagi manakala Aminuddin dan Faizal masing-masing sampai pada 8.50 pagi dan 9 pagi, sebelum menyerahkan borang pencalonan di Dewan Sri Kledang Institut Latihan Perindustrian Ipoh Meru hari ini.
Suasana pekarangan pusat penamaan meriah dengan kehadiran lebih 1,000 penyokong calon bertanding sebagai tanda sokongan dengan ada yang membawa sepanduk, bersorak serta mengalunkan selawat sepanjang calon masuk  ke pusat penamaan calon.
Perkarangan tersebut turut dikawal ketat polis dengan memasang penghadang untuk mengelakkan berlakunya pertembungan penyokong.
Pada PRU14, kerusi itu dimenangi Faizal atas tiket Pakatan Harapan (PH) yang menggunakan logo PKR, menewaskan calon BN dan PAS sebanyak  38,661 undi dengan majoriti 5,320 undi.


Syed Saddiq arah wang RM1 juta diagih sehari selepas SPRM geledah rumah, kata saksi

Mahkamah Tinggi hari ini diberitahu bahawa Syed Saddiq Syed Abdul Rahman telah mengarahkan wang RM1 juta yang dikeluarkan daripada akaun Pemuda Bersatu diagihkan dalam kalangan exco sayap parti, sehari selepas Suruhanjaya Pencegahan Rasuah Malaysia (SPRM) menyiasat dan menggeledah kediaman ahli Parlimen Muar itu di Petaling Jaya pada 31 Mac 2020.
Pegawai penyiasat SPRM Mohd Syahmeizy Sulong, 37, berkata wang yang dikeluarkan dari bank pada 6 Mac 2020 berada dalam kawalan Rafiq Hakim Razali, yang ketika itu penolong bendahari Pemuda Bersatu dan tiada transaksi dibuat dalam tempoh berkenaan sebelum ia diagihkan pada 1 April 2020.
"Wang itu  disimpan di rumah Rafiq sebelum ia diagihkan kepada kepada Ketua Penerangan Pemuda Bersatu Wilayah Persekutuan Muhammad Daniel Kusari dan Muhammad Naqib Ab Rahim yang ketika itu ahli Bersatu," katanya semasa pemeriksaan utama oleh timbalan pendakwa raya Muhammad Asyraf Mohamed Tahir pada perbicaraan kes Syed Saddiq yang berdepan empat pertuduhan pecah amanah dan pengubahan wang haram.
Disoal Muhammad Asyraf apa yang menyebabkan wang RM1 juta itu tiba-tiba diagihkan kepada Muhammad Daniel dan Muhammad Naqib, saksi menjawab: Wang diagihkan selepas pihak SPRM mula siasat dan geledah rumah Syed Saddiq pada 31 Mac 2020.
Syahmeizy, yang menyiasat kes penyelewengan dana Armada dihadapi Syed Saddiq berkata berdasarkan keterangan saksi yang dirakam, duit itu dikeluarkan oleh dua pemegang amanah Armada, Rafiq dan Ahmad Redzuan Mohamed Shafi, yang ketika itu penolong setiausaha Pemuda Bersatu atas arahan Syed Saddiq.
Menurut Penguasa Kanan SPRM itu, cek pengeluaran wang berkenaan ditandatangani oleh Rafiq dan Redzuan kerana Syed Saddiq tidak mempunyai masa untuk pergi ke bank selain tandatangannya sering berubah.
Saksi pendakwaan ke-25 itu berkata siasatannya juga mendapati, pada 31 Mac 2020, tertuduh telah menghubungi Rafiq dan arahkannya untuk "clear" wang yang disimpan di rumah Rafiq kerana tertuduh risau wang itu akan dijumpai dan disita oleh pihak SPRM.
Kepada soalan Asyraf, saksi berkata pihak SPRM menggeledah rumah Syed Saddiq pada hari berkenaan (31 Mac) susulan siasatan dijalankan oleh seorang lagi pegawai penyiasat, Muhamad Khairi Muhamad Rodi untuk menyiasat kehilangan wang berjumlah RM250,000 di rumah ahli politik tersebut.
Menurut Syahmeizy, daripada RM1 juta itu, wang berjumlah RM650,000 diagihkan kepada Daniel manakala RM250,000 kepada Naqib.
Bagaimanapun, saksi berkata pihak SPRM hanya menemui wang berjumlah RM425,537 daripada Daniel dan menyita wang berkenaan.
Disoal Asyraf di mana baki wang itu, saksi menjawab: Hasil keterangan Daniel, baki wang telah diagihkan kepada ketua bahagian dan ahli-ahli Armada.
Terdahulu, Syahmeizy berkata terdapat perbincangan melibatkan Syed Saddiq, Rafiq dan Redzuan pada awal Mac 2020 dan keterangan saksi menyatakan Syed Saddiq amat risau pergolakan yang berlaku selepas Langkah Sheraton.
"Oleh itu, YB Syed Saddiq tanya Rafiq berapa wang yang ada dalam akaun Armada pusat. YB Syed Saddiq nyatakan wang dalam akaun Armada merupakan hasil titik peluh sepanjang beliau menjadi Ketua Armada. Rafiq Hakim kemudian beritahu YB Syed Saddiq baki semasa akaun berjumlah lebih RM1 juta," katanya.
Beliau turut memaklumkan pengeluaran wang itu dibuat selepas kedudukan Syed Saddiq dalam Pakatan Harapan goyah dan ia disokong oleh beberapa keterangan saksi yang diambil iaitu Redzuan, Rafiq dan bekas exco Pemuda Bersatu Abdul Hannaan Khairy.
Kepada soalan timbalan pendakwa raya Wan Shaharuddin Wan Ladin, mengapa Syed Saddiq dituduh kali pertama pada 22 Julai 2021 sedangkan izin untuk mendakwa dikeluarkan pada 4 Jan tahun sama, saksi menjawab: Untuk siasatan terhadap Syed Saddiq, pihak SPRM telah membuka lima kertas siasatan yang berbeza aduan dan maklumat.
"Oleh itu, pertuduhan terhadapnya dibuat terlalu lama disebabkan saya memerlukan keterangan saksi  bagi menyamakan dengan kertas siasatan lain kerana ketika itu ada kertas siasatan yang belum siap ke atas YB Syed Saddiq," kata saksi.
Perbicaraan di hadapan pesuruhjaya kehakiman Azhar Abdul Hamid bersambung.


PH akan bincang cadangan bubar DUN Pulau Pinang

Permintaan DAP Pulau Pinang supaya keputusan tidak membubarkan Dewan Undangan Negeri (DUN) yang dibuat sebelum ini dalam menghadapi Pilihan Raya Umum ke-15 (PRU15) dikaji semula, akan dibincangkan dalam Mesyuarat Majlis Presiden Pakatan Harapan (PH) hari ini.
Pengerusi PH Anwar Ibrahim berkata Mesyuarat Presiden PH pada minggu lepas memutuskan tiga negeri yang ditadbir Pakatan Harapan terdiri daripada Selangor, Pulau Pinang dan Negeri Sembilan tidak akan membubarkan DUN masing-masing jika PRU15 diadakan pada tahun ini.
Setiausaha Agung DAP Anthony Loke Siew Fook berkata terdapat beberapa alasan untuk DUN Pulau Pinang dibubarkan antaranya mengambil kira pandangan orang ramai terutama dari negeri itu yang cenderung mahu pilihan raya negeri diadakan serentak dengan PRU15.
“Mesyuarat malam ini telah membahas isu ini dengan panjang lebar dan kita akan bawa perkara ini ke Mesyuarat Majlis Presiden PH pada petang esok untuk dibincang bersama dan segala keputusan hanya akan diputus selepas mesyuarat tersebut.
Mereka (rakyat Pulau Pinang) mengatakan tidak mahu keluar mengundi dua kali, itu salah satu pandangan rakyat yang disiarkan meluas melalui media-media di negeri itu...itu faktor yang perlu kita ambil kira,” katanya pada sidang media selepas Mesyuarat Jawatankuasa Tertinggi Pusat (CEC) DAP semalam.
Beliau berkata mesyuarat itu turut menetapkan Jawatankuasa DAP negeri diberi tempoh sehingga Isnin depan (17 Oktober) untuk mengemukakan cadangan nama calon masing-masing yang akan bertanding pada  PRU15.
Menurutnya mesyuarat itu juga memutuskan semua konvensyen DAP negeri yang telah dijadualkan akan ditangguhkan dan diadakan selepas PRU15 kecuali bagi konvensyen negeri Pahang.
“Pada Ahad ini (16 Oktober) Konvensyen DAP Pahang akan tetap diadakan dan saya akan mewakili CEC untuk pergi merasmikannya dan juga melancarkan jentera pilihan raya peringkat Pahang,” katanya.
Ketika ditanya mengenai sama ada parti itu akan bekerjasama dengan Parti Pejuang Tanah Air (Pejuang) untuk menghadapi PRU15, Loke berkata ketika ini, tiada sebarang permohonan diterima daripada parti berkenaan untuk bekerjasama.
Malah menurutnya fokus DAP ketika ini ialah untuk mengukuhkan parti itu selain masih mempertimbang bekerjsama dengan Parti Ikatan Demokratik Malaysia (Muda) dan Parti Sosialis Malaysia (PSM).


Waktu Pertanyaan PM dicemari sekatan terhadap pembangkang, jawapan Anwar cacamarba, kata PN

Wan Saiful Wan Jan dari Perikatan Nasional mengecam sekatan yang dikenakan terhadap ahli Parlimen untuk mengambil bahagian ketika sesi Waktu Pertanyaan-pertanyaan Perdana Menteri (PMQ).
Beliau berkata, ini sekali gus menyebabkan rasa kurang minat rakyat untuk mendengar perbahasan di Dewan Rakyat.
Ahli Parlimen Tasek Gelugor itu juga mengkritik Anwar Ibrahim, sambil berkata perdana menteri banyak mengelak daripada menjawab soalan dan tidak tahu jawapan penuh semasa sesi pertanyaan mingguan.
“Banyak yang meleret-leret tanpa fakta tuntas,” kata Wan Saiful.
“Ada masa sebut nama akta pun tak jelas. Ayat pun kadang kadang cacamarba. Jadi, sebenarnya yang perlu diberi perhatian ialah kualiti jawapan daripada perdana menteri. Kalau kualiti jawapan perdana menteri rendah, maka minat orang nak mendengar pun pasti rendah,” katanya mengulas kenyataan Fahmi Fadzil dari Pakatan Harapan (PH) yang mempersoalkan ketiadaan ahli Parlimen kanan PN termasuk pengerusi gabungan itu Muhyiddin Yassin, Ketua Pembangkang Hamzah Zainuddin, dan Presiden PAS Abdul Hadi Awang.
Fahmi ketika memuat naik gambar di Facebook menunjukkan blok pembangkang, mempersoalkan ketidakhadiran ketiga-tiga pemimpin tersebut, sambil berkata slot PMQ adalah peluang terbaik pembangkang untuk mengemukakan soalan kepada perdana menteri.
Akan tetapi Wan Saiful berkata tidak seperti PMQ di Parlimen Britain, hanya ahli Parlimen yang disebut speaker boleh bertanya soalan.
“Yang lain-lain tak boleh bertanya apa-apa. Dan Speaker hanya benarkan satu soalan tambahan daripada penyoal asal, serta satu lagi soalan tambahan dari pihak satu lagi.
“Maksudnya, kalau giliran saya tanya soalan asal, hanya saya saja dari sebelah PN boleh tanya satu soalan tambahan, dan hanya seorang lagi dari kerajaan boleh tanya satu soalan selepas soalan saya. Ahli Parlemen lain tak boleh.”
Beliau juga berkata tiada slot untuk ketua pembangkang menyoal perdana menteri, tidak seperti amalan di Westminster.
“Jadi janganlah beri gambaran seolah-olah dalam slot PMQ ini, ketua pembangkang atau ketua parti boleh turut serta dalam tanya soalan.
“Tak boleh pun sebenarnya. Jangan spin ke arah persepsi yang salah.
PMQ diperkenalkan pada sidang Dewan Rakyat baru-baru ini yang bermula pada 13 Februari dan berakhir semalam.
Speaker Dewan Rakyat Johari Abdul berkata ia adalah salah satu reformasi yang ingin dilaksanakannya.
“Kita akan mulakannya sebagai ujian rintis terlebih dahulu, supaya kita dapat mengenal pasti masalah yang mungkin timbul,” katanya.


Penumpang gesa menteri pengangkutan ambil tindakan tegas terhadap AirAsia

Lebih ramai penumpang AirAsia tampil untuk berkongsi pengalaman terbaru mereka dengan syarikat penerbangan tambang murah itu, walaupun terdapat beberapa siri jaminan dan kenyataan daripada Menteri Pengangkutan Anthony Loke bagi menamatkan masalah kelewatan dan pembatalan yang kerap terhadap penerbangan itu.
Seorang penumpang dari Kuching, Sarawak, memberitahu MalaysiaNow bagaimana dia terpaksa membayar tambahan RM1,399 hanya untuk membawa keluarganya pulang dari Kuala Lumpur.
Angelina Sinyang tiba di hab syarikat penerbangan tambang murah di klia2 pada kira-kira 2.30 petang untuk penerbangan jam 3.55 petang pada 29 Januari. Setibanya di lokasi, dia hanya berjaya mendaftar masuk satu bagasi menggunakan kiosk layan diri.
Ini menyebabkan dia terpaksa pergi ke kaunter pendaftaran masuk untuk berjumpa dengan kakitangan AirAsia, namun dia terkejut apabila mendapati kaunter itu sudah tutup dan dimaklumkan dia sudah terlambat.
"Petugas AirAsia memberitahu bahawa saya tidak boleh lagi daftar masuk bagasi kerana mereka sudah membuat panggilan terakhir sebanyak dua kali," katanya kepada MalaysiaNow.
Katanya, disebabkan pihak lapangan terbang sudah membuat panggilan terakhir, maka tiada petugas yang akan membawa bagasi selebihnya ke pesawat.
Justeru, Angelina dinasihatkan supaya membeli tiket penerbangan baru sekiranya ingin pulang ke Kuching dan diminta mengambil semula bagasi yang sudah didaftar masuk bahagian tuntutan bagasi."
"Tetapi bila tiba ke kaunter bagasi, saya dapat tahu penerbangan asal ditunda ke 4.30,” luahnya kebingungan.
"Ini bermakna saya ada banyak masa lagi untuk daftar masuk semua bagasi sebelum ke terminal.”
Menceritakan lagi, Angelina berkata, dia kemudian berjaya membeli empat tiket penerbangan yang berlepas pada jam 9.55 malam yang mana dia terpaksa membayar RM1,399, tambahan daripada lebih RM2,000 untuk tiket penerbangan asal yang dibelinya sebelum ini.
Bagaimanapun, Angelina menerima satu lagi berita buruk apabila dimaklumkan penerbangannya ditangguhkan kepada jam 11.30 malam sebelum diumumkan tangguh lagi kepada jam 12.05 tengah malam.
"Kami akhirnya tiba ke Kuching pada jam 2 pagi. Anak saya terpaksa ponteng sekolah pada keesokan hari kerana kepenatan," tambah Angelina.
AirAsia mendahului aduan penumpang dari Januari hingga Jun tahun lalu, menurut data yang diterbitkan oleh Suruhanjaya Penerbangan Malaysia atau Mavcom tahun ini.
Sebanyak 527 aduan (42.1%) dibuat terhadap syarikat penerbangan tambang murah itu, diikuti 40.7% terhadap Malaysia Airlines. Sementara itu, Batik Air yang dahulunya dikenali sebagai Malindo Air menerima 99 aduan atau 7.9%.
Akhir tahun lalu, Loke mendapat kritikan apabila beliau hanya menegur Batik Air kerana kelewatan penerbangan walaupun masalah serupa yang lebih kerap berlaku di AirAsia.
"Sebagai menteri, beliau harus berlaku adil kepada semua pihak. Mengapa memilih Batik Air? Mengapa tidak disebut mengenai kelewatan dan pembatalan AirAsia atau isu bayaran balik? Ini berat sebelah," kata pakar penerbangan tempatan Germal Singh Khera, yang juga seorang bekas pengarah Mavcom, memberitahu MalaysiaNow.
Ulat dalam makanan
Bagi penumpang Jagruti Upadhaya, pengalaman menaiki AirAsia pasti tidak akan dilupakan.
Ketika itu, dia dan keluarganya dalam penerbangan pulang dari Bali ke Kuala Lumpur pada Disember tahun lepas. Mereka memesan empat hidangan vegetarian untuk dimakan di dalam pesawat.
"Ulat itu hanya dijumpai dalam bekas makanan anak saya.
“Jadi kami semua tidak makan makanan yang diberi dan meminta pramugari mengambil semula makanan tersebut," katanya kepada MalaysiaNow.
Jagruti berkata, kesabarannya sudah sampai ke hadnya apabila aduan yang difailkan menerusi AVA (chatbot AirAsia) seperti tidak dilayan kerana dia menunggu sehingga 25 Januari untuk mendapatkan maklum balas.
"Selepas saya muat naik kenyataan di media sosial berserta gambar ulat itu, barulah AirAsia hubungi suami saya dan tawaran bayaran kredit RM100.
"Kami bukan mahu duit, mereka patut minta maaf dengan ikhlas. Mujur tiada ahli keluarga jatuh sakit," kata Jagruti yang sedang mempertimbangkan tindakan undang-undang terhadap syarikat penerbangan itu.
Bagi Christian Echica, warga Filipina yang bekerja di Malaysia, dia sudah menghantar lebih 10 emel sejak November tahun lalu kepada AirAsia untuk mendesak syarikat penerbangan itu memulangkan duitnya selepas penerbangannya pulang ke Cebu pada Krismas dibatalkan.
Ini menyebabkan Echica terpaksa pulang menggunakan syarikat penerbangan lain dan terpaksa membayar tambahan RM1,718 untuk beli tiket penerbangan baru dengan Philippines Air.
Pada masa sama, disebabkan Echica meragui AirAsia akan mengembalikan wangnya seperti yang dijanjikan dalam emel yang diterimanya, dia hanya berharap Loke dan Kementerian Pengangkutan akan mengambil tindakan yang sewajarnya.
"Jika mereka berada di tempat kami sebagai rakyat biasa, sudah tentu mereka inginkan keadilan.
"Saya berharap pihak berkuasa akan lebih sensitif dengan isu ini dan mengambil tindakan sewajarnya seperti menghubungi penumpang yang terjejas dan bertanyakan perkembangan kes ini," katanya.
MalaysiaNow masih menunggu maklum balas daripada AirAsia berhubung perkara ini.


Pelantikan Ismail Sabri sebagai PM tamatkan kemelut politik negara

Dengan sempurnanya lstiadat Pengurniaan Suratcara Pelantikan dan Mengangkat serta Menandatangani Sumpah Jawatan sebagai Perdana Menteri oleh Yang di-Pertuan Agong kepada Ismail Sabri Yaakob yang berlangsung pada jam 2.30 semalam di lstana Negara maka berakhirlah sudah satu episod yang mendebarkan dalam dunia politik negara.Sesungguhnya kebanyakan rakyat Malaysia merasa lega dan beruntung kerana akhirnya kemelut politik yang berpunca daripada penarikan balik sokongan kepada Muhyiddin Yassin dan kepada kerajaan Perikatan Nasional (PN) oleh 14 ahli Parlimen Umno berjaya ditangani dengan sebaiknya sehingga tidak membawa kepada kejatuhan kerajaan PN.Tanpa mengira apa puncanya sekalipun pastilah tindakan 14 ahli Parlimen Umno ini akan dikenang dalam lipatan sejarah politik negara kerana tindakan tidak bertanggungjawab mereka ini menyebabkan negara berada dalam suasana tidak stabil dan berkemungkinan untuk menghadapi keadaan tanpa kerajaan sekiranya ia tidak mampu diselesaikan dengan baik.Pujian perlu diberikan kepada Muhyiddin kerana keikhlasan beliau untuk menyelamatkan keadaan dengan merendah diri menawarkan Perjanjian Keyakinan dan Pembekalan (CSA) berupa pemberian tujuh komitmen kepada parti-parti pembangkang sebagai tukaran kepada komitmen mereka untuk menyokong usul undi percaya kepada beliau selaku perdana menteri.Inilah langkah terbaik boleh dilakukan oleh Muhyiddin untuk membolehkan kerajaan terus berfungsi di waktu pandemik Covid-19 masih menggila kerana tindakan 14 ahli Parlimen Umno menarik balik sokongan ini pastinya menimbulkan keraguan tentang keabsahan beliau sebagai perdana menteri dan kedudukan kerajaan PN sebagai kerajaan yang memerintah.Malangnya, di sebalik menyahut jemputan Muhyiddin untuk membincangkan cadangan-cadangan ini, parti-parti pembangkang di dalam Psakatan Harapan (PH) khususnya terus sahaja mengeluarkan kenyataan media melalui Majlis Presidennya yang menempelak tawaran itu dengan mendakwa ia adalah pengakuan terbuka bahawa beliau hilang sokongan majoriti ahli Parlimen.Sepertimana kita tahu, tindakan gelojoh parti-parti pembangkang ini mendorong Muhyiddin melakukan satu tindakan bermaruah yang menjadi bukti bahawa beliau bukan gila kuasa, iaitu dengan meletakkan jawatan sebagai perdana menteri pada 16 Ogos, tanpa menunggu undian kepercayaan terhadap beliau dibawa di Parlimen seperti yang dipersetujui.Hasil usaha keras Muhyiddin yang meyakinkan parti-parti yang membentuk kerajaan PN sebelumnya, khususnya dari Bersatu sendiri serta parti-parti di Sabah dan Sarawak, serta ketegasan Ismail bersama-sama 22 rakan ahli Parlimen Umno lain untuk mempertahankan kerajaan PN maka akhirnya kerajaan yang dibentuk dahulu muncul kembali.Selain kecekalan 100 ahli Parlimen yang terus menyokong kerajaan PN sebelum ini untuk bertahan, khususnya 23 ahli Parlimen Umno dan 12 ahli Parlimen yang melompat keluar dari PKR, satu faktor penyumbang utama mengapa parti-parti pembangkang gagal membentuk kerajaan adalah kejayaan Ismail memujuk 14 ahli Parlimen Umno untuk berpatah balik.Usaha untuk memastikan 14 ahli Parlimen Umno yang tekad menarik balik sokongan kepada kerajaan PN supaya berpatah balik menyokong kerajaan PN ini pastinya bukanlah satu tugas yang mudah namun kecekalan dan keberhemahan Ismail dan beberapa rakan beliau yang lain dalam Umno, khususnya Annuar Musa, membolehkan perkara ini terhasil.Pujian juga wajiblah diberikan kepada Yang di-Pertuan Agong yang menunjukkan kebijaksanaan, kesegeraan dan ketelitian dalam menangani perletakan jawatan Muhyiddin dan perlantikan perdana menteri baru dengan berkenan menerima mengadap ketua-ketua dan wakil parti-parti politik utama di Istana Negara sehari selepas perletakan jawatan Muhyiddin.Ini diikuti oleh pemberian tempoh untuk semua 220 ahli Parlimen mempersembahkan surat akuan (statutory declaration) mengenai pencalonan nama-nama bakal perdana menteri sehari kemudian, iaitu pada 18 Ogos, di samping berkenan menerima menghadap 114 ahli Parlimen yang telah mencalonkan Ismail pada 19 Ogos untuk mengesahkan kepercayaan mereka.Seterusnya, Yang di-Pertuan Agong berkenan berangkat menghadiri dan mempengerusikan Perbincangan Khas Raja-Raja Melayu di Istana Negara pada 20 Ogos untuk mewasalkan kepada Raja-Raja Melayu proses pencalonan bakal Perdana Menteri baharu yang berakhir dengan pengumuman mengenai perkenan Seri Paduka untuk melantik Ismail.Amatlah dikesali apabila ketelitian Yang di-Pertuan Agong ini menghadapkan Seri Paduka dengan tuduhan kononnya cuba memihak dengan membelakangi Perlembagaan Persekutuan sedangkan apa yang sebenarnya berlaku adalah Seri Paduka mahu memastikan bahawa perdana menteri yang akan dilantik benar-benar mendapat kepercayaan majoriti.Setelah melalui pemilihan yang paling ketat dalam sejarah negara ini, maka amatlah tidak wajar sekali sekiranya lantikan Ismail masih cuba dipertikaikan oleh mana-mana pihak kerana ia dibuat selaras dengan peruntukan Perlembagaan Persekutuan dan Yang di-Pertuan Agong sendiri telah benar-benar “menjalankan dengan adilnya pemerintahan bagi Malaysia”.Dengan keperibadian Ismail yang sederhana, mudah mesra, tidak konfrontatif dan tidak terjebak dengan apa-apa kontroversi, adalah diyakini bahawa beliau akan mampu mendamaikan dan mengakomodasikan tuntutan pelbagai pihak yang berbeza baik dari luar mahupun dari dalam kerajaan seterusnya akan lebih menstabilkan keadaan politik negara.Ditambah pula dengan pengalaman luas Ismail sebagai menteri belia dan sukan, menteri perdagangan dalam negeri dan hal ehwal pengguna, menteri pertanian dan industri asas tani, menteri kemajuan luar bandar dan wilayah, menteri pertahanan dan timbalan perdana menteri sejak tahun 2008 maka pastilah tugas menerajui kerajaan tidak akan terlalu sukar.Kesemua ini adalah amat penting bagi memastikan negara tidak akan terpaksa untuk sekali lagi berhadapan dengan apa-apa kemelut politik yang lain dan seterusnya tumpuan akan dapat kembali diberikan kepada usaha memerangi pandemik Covid-19 yang telah meragut sekian banyak nyawa dan kepada usaha memulihkan ekonomi negara yang terjejas teruk kerananya.Saya yakin bahawa Ismail akan mampu meneruskan usaha-usaha baik yang telah dimulakan oleh Muhyiddin sebelum ini di samping akan turut menjunjung tinggi titah Yang di-Pertuan Agong supaya beliau berusaha mewujudkan perpaduan dan penyatuan semua parti-parti politik serta menghulurkan tangan untuk bekerjasama dengan pihak yang tidak berjaya.Dalam konteks inilah cadangan beberapa ahli akademik tanah air, khususnya dari Pertubuhan Intelektual Negara (Pintar), supaya tokoh-tokoh seperti Muhyiddin mahupun Dr Mahathir Mohamad akan turut dilibatkan sama dalam pentadbiran negara, baik sebagai menteri mentor atau apa-apa jawatan utama di dalam Majlis Pemulihan Negara (MPN), adalah relevan.Akhirnya, saya berkongsi harapan Yang di-Pertuan Agong agar dengan pelantikan Ismail ini kemelut politik akan dapat diakhiri dengan segera dan kesemua ahli Parlimen akan dapat mengenepikan agenda politik dengan bersatu hati dan bersepakat berusaha menangani pandemik Covid-19 bersama-sama beliau demi kepentingan rakyat dan negara.Kamarul Zaman Yusoff adalah timbalan presiden Pertubuhan Intelektual Negara (Pintar) dan pensyarah kanan di Kolej Undang-Undang, Kerajaan dan Pengajian Antrabangsa (Colgis), Universiti Utara Malaysia (UUM).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Malaysia kesan kes pertama mutasi varian Covid-19 India

Malaysia telah menemui kes pertama mutasi varian India daripada seorang warga India yang diperiksa di KLIA, Sepang.Menteri Kesihatan Dr Adham Baba berkata varian B.1.617.1, ditemui hasil analisis keseluruhan jujukan genom (WGS) yang dilaksanakan Institut Penyelidikan Perubatan (IMR) dari 24 April hingga 1 Mei.“Ini termasuk 30 lagi varian membimbangkan (VOC), iaitu 27 varian Afrika Selatan B.1.351 dan tiga varian United Kingdom, UK B.117, malah kita menemui varian mempunyai kepentingan (VOI), iaitu varian dari India, B.1.617.” katanya dalam satu kenyataan.“Malangnya, laporan IMR ini mengesahkan kes pertama VOC B.1.351 di Perak dan Kelantan, membabitkan kewujudan kluster dengan 10 kes positif di setiap negeri terbabit,” katanya di samping menambah bahawa varian itu juga dikesan dalam tujuh kes di Selangor.Adham berkata, varian UK juga dilaporkan dalam dua kes di Selangor dan satu lagi di Sandakan, Sabah.“Ini kes pertama varian dari UK dalam kalangan individu tanpa sejarah perjalanan ke luar negara dan berkemungkinan ia penularan tempatan.” katanya.Beliau turut berkata, kini terdapat 48 kes varian Afrika Selatan, B.1.351 direkodkan, UK B.1.1.7 (8 kes), India B.1.617 (1 kes) dan varian Nigeria B. 1.525 (2 kes).Adham berkata, laporan IMR juga mendapati peningkatan perlahan dalam jumlah VOC, terutama varian Afrika Selatan yang merupakan antara sampel yang dilaksanakan penjujukan genom penuh.Beliau berkata ini Ini menggambarkan wujud potensi pertukaran VOC Afrika Selatan, B.1.351 daripada nasabah tempatan, B.1.524.Konsortium SARS-CoV-2 India mengumumkan pada 24 Mac lalu bahawa ia telah menemui varian mutasi virus baru di negara itu.Varian membawa ciri dari dua garis keturunan: varian pertama kali dikenal pasti di California (B.1.427 dan B.1.429), dan varian yang ditemui di Afrika Selatan (B.1.351) dan Brazil (P.1).


Pinjaman PTPTN dinaikkan hingga RM8,000 satu semester buat pelajar B40

Kementerian Pengajian Tinggi (KPT) bersetuju menaikkan jumlah pinjaman Perbadanan Tabung Pendidikan Tinggi Nasional (PTPTN) daripada RM6,800 kepada RM8,000 satu semester bagi peminjam daripada keluarga B40 yang melanjutkan pengajian peringkat diploma di institusi pengajian tinggi swasta (IPTS) kata menterinya, Noraini Ahmad.Beliau berkata perkara ini bagaimanapun tertakluk kepada simpanan bertakaful pihak IPTS bermula tahun depan.“Pada masa yang sama, kementerian juga bersetuju untuk meluaskan pemberian wang pendahuluan pinjaman PTPTN kepada pelajar IPTS daripada keluarga B40 berdasarkan syarat kelayakan PTPTN mulai tahun 2021,” katanya ketika menggulung Belanjawan 2021 di Dewan Rakyat, hari ini.422,609 daripada 1.5 juta keseluruhan peminjam PTPTN membuat bayaran balik pinjaman manakala selebihnya memilih untuk menangguhkan pembayaran.“Jumlah keseluruhan anggaran penangguhan bayaran balik bagi kedua-dua moratorium ini sebanyak RM1.125 bilion yang memberi manfaat kepada 1.5 juta peminjam.“Sungguhpun penangguhan diberikan, kementerian ingin mengucapkan terima kasih kepada 42,209 peminjam yang masih meneruskan bayaran balik pinjaman dengan jumlah RM509 juta bagi tempoh April hingga Oktober.”Menjawab cadangan Shahidan Kassim (BN-Arau) dan Akmal Nasrullah Mohd Nasir (PKR-Johor Bahru) yang mencadangkan supaya faedah pinjaman dikecualikan dan diskaun bayaran balik diberikan kepada peminjam, Noraini berkata pihaknya akan mengkaji cadangan tersebut secara serius dan pada masa sama memastikan kelestarian sumber kewangan PTPTN tidak terjejas dalam jangka masa panjang.422,609 daripada 1.5 juta keseluruhan peminjam PTPTN membuat bayaran balik pinjaman manakala selebihnya memilih untuk menangguhkan pembayaran.Katanya pihak kementerian sentiasa memberi keutamaan pelbagai bantuan kepada pelajar bagi membolehkan sesi pengajaran dan pembelajaran dalam talian menjadi lebih kondusif.Katanya, kementerian memperuntukan RM41.2 juta bagi bantuan khususnya kepada pelajar daripada kategori keluarga B40 yang amat diperlukan khususnya ketika negara menghadapi pandemik Covid-19.“Antaranya bantuan sumbangan pelan data dengan peruntukan RM24 juta kepada 320,396 pelajar universiti awam. 225,784 pelajar menerima bantuan kad sim dan 94,612 pelajar pula menerima bantuan berbentuk tunai bagi pembelian pelan data. Kedua, bantuan pemilikan peranti dengan peruntukan RM13.4 juta bantuan ini memberi manfaat 8,965 pelajar universiti awam.“Ketiga, bantuan tunai RM50 secara one off kepada 76,153 pelajar baru bagi sesi akademik 20/21 yang melibatkan peruntukan RM3.8 juta dan dalam waktu sama kementerian sedang berbincang dengan kementerian kewangan untuk menyediakan bantuan-bantuan lain dalam memberi manfaat kepada semua pelajar termasuk pelajar IPTS.”


Mahkamah tolak permohonan Najib tangguh kes saman SRC bernilai AS$1.8 bilion

Mahkamah Tinggi Kuala Lumpur hari ini menolak permohonan bekas perdana menteri Najib Razak untuk menggantung prosiding saman sivil AS$1.18 bilion SRC International Sdn Bhd terhadapnya.Hakim Ahmad Fairuz Zainol Abidin berkata Najib, 68, tidak akan diprejudis jika saman itu diteruskan ketika beliau menunggu rayuan kes jenayah membabitkan penyelewengan RM42 juta dana SRC di Mahkamah Persekutuan.Beliau berkata mahkamah berpandangan bahawa keputusan rayuan dan permohonan di Mahkamah Persekutuan pada peringkat ini adalah bersifat spekulatif semata-mata.“Bagaimanapun, apa jua keputusan (rayuan) di Mahkamah Persekutuan tidak menghalang defendan (Najib) daripada membuat pindaan kepada tuntutannya, tertakluk kepada permohonan yang dibuat dan pendedahan pernyataan pembelaan juga tidak akan memprejudis defendan.“Permohonan untuk menggantung prosiding semasa sehingga tiga pertuduhan pengubahan wang haram yang dihadapi defendan diputuskan juga tidak dibenarkan kerana garis masa belum ditentukan. Justeru, Mahkamah berpandangan pengurusan saman ini perlu diteruskan dan adalah penting defendan memfailkan pembelaan bagi memastikan saman ini berjalan dengan efisien,” katanya pada prosiding yang berlangsung secara maya hari ini.Mahkamah kemudian menetapkan 24 Februari ini untuk pengurusan lanjut kes itu dan Najib turut diarah memfailkan pernyataan pembelaannya menjelang 31 Mac depan. Peguam Harvinderjit Singh hadir bagi pihak Najib manakala DP Naban mewakili SRC, yang merupakan anak syarikat 1Malaysia Development Berhad (1MDB).Semasa prosiding sebelum ini, Harvinderjit berhujah bahawa Najib ingin menangguhkan prosiding saman itu sehingga pelupusan penuh kes jenayah membabitkan RM42 juta dana SRC yang kini di peringkat akhir di Mahkamah Persekutuan selain tiga pertuduhan pengubahan wang haram membabitkan RM27 juta dana syarikat itu di Mahkamah Tinggi.Pada 7 Mei tahun lepas, SRC di bawah pengurusan baharunya, memfailkan saman terhadap Najib serta bekas-bekas pengarah syarikat itu Suboh Md Yassin, Mohammed Azhar Osman Khairuddin, Nik Faisal Ariff Kamil, Che Abdullah @ Rashidi Che Omar, Shahrol Azral Ibrahim Halmi dan Ismee Ismail.Bagaimanapun, syarikat itu kemudian menggugurkan keenam-enam nama daripada saman tersebut dan hanya mengekalkan Najib sebagai defendan.SRC mendakwa Najib telah menyalah guna kuasanya dan memperoleh manfaat peribadi daripada dana syarikat itu selain melakukan penyelewengan.Najib adalah Penasihat Emeritus SRC dari 1 Mei 2012 hingga 4 Mac 2019.SRC, yang kini dimiliki sepenuhnya oleh Kementerian Kewangan Diperbadankan (MoF Inc) menuntut ganti rugi am, teladan dan tambahan selain faedah, kos serta relif lain yang difikirkan sesuai oleh mahkamah.Pada 7 Dis tahun lepas, Mahkamah Rayuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng RM42 juta dana SRC selepas menolak rayuan beliau terhadap keputusan Mahkamah Tinggi pada 28 Julai 2020. Pada hari sama, Najib memfailkan notis rayuan kepada Mahkamah Persekutuan.


Peneroka Felda tarik nafas lega, bersemangat selepas kerajaan umum hutang lupus

Terkejut namun bersyukur dengan keputusan kerajaan melupuskan sebahagian pinjaman peneroka berjumlah RM8.3 bilion melalui inisiatif pelarasan pinjaman secara bersyarat terutamanya bagi generasi awal.Demikian reaksi warga Lembaga Kemajuan Tanah Persekutuan (Felda) Chiku 1, apabila mendengar pengumuman tersebut.Ketua Blok Felda Chiku 1 Wan Ahmad Wan Mahmud, 70, berkata ketika ini mereka berdepan situasi sukar apabila pendapatan yang tinggal tidak banyak pada masa yang sama perlu membayar hutang.“Dalam tempoh pandemik Covid-19 ini kami tambah terkesan kerana banyak kerja-kerja terhalang sedangkan hutang perlu dibayar.“Syukur Alhamdulillah lega dengan pengumuman kerajaan itu. Selepas pelupusan hutang itu nanti lebihan pendapatan yang ada boleh digunakan untuk membeli barang keperluan lain,” katanya kepada Bernama, hari ini.Ismail Yusoff, 74, pula berkata macam mimpi apabila mendengar pengumuman itu kerana sudah lebih 40 tahun menunggu.“Sebagai peneroka pengumuman itu amat ditunggu kerana kami menanggung hutang terlalu banyak sehingga tidak mampu nak buat perbelanjaan lain.“Kalau nak dikira pendapatan bulanan banyak juga tetapi selepas dipotong hutang tinggallah sekitar RM500 hingga RM700 sebulan,” katanya.Nik Aziz Nik Lah, 64, berkata selepas pengumuman pelupusan hutang itu, dia bertambah bersemangat untuk bekerja di ladang sawit.“Sekarang bersemangat sikit berbanding sebelum ini bila ke ladang asyik termenung fikir hutang setiap bulan, malah baki pendapatan yang tinggal tidak seberapa,” katanya.Minggu lepas, Perdana Menteri Muhyiddin Yassin mengumumkan kerajaan secara dasar bersetuju dengan cadangan pihak Felda untuk melupuskan sebahagian pinjaman peneroka berjumlah RM3.8 bilion.


Bayaran cetak, pengeposan notis saman polis tak ikut kontrak, menurut Laporan Ketua Audit Negara

Laporan Ketua Audit Negara (LKAN) 2021 Siri 2 menyatakan pembayaran perkhidmatan mencetak dan pengeposan notis saman polis tidak mengikut kontrak yang sepatutnya.
Menurut laporan itu yang dikeluarkan hari ini, semakan audit mendapati Polis Diraja Malaysia (PDRM) telah membuat pembayaran sebelum perkhidmatan dilaksanakan berjumlah RM17.76 juta dan denda notis lewat dipos berjumlah RM1.82 juta tidak dikenakan.
“Semakan audit mendapati syarikat perkhidmatan 227963-P telah mengeluarkan pesanan penghantaran (nota penghantaran) bagi mengesahkan perkhidmatan walaupun perkhidmatan sebenar hanya dilaksanakan selepas 19 hingga 382 hari dari tarikh pembayaran.
“Semakan lanjut audit mendapati bayaran perkhidmatan mencetak dan pengeposan 4.8 juta notis saman postal PDRM berjumlah RM17.76 juta telah dijelaskan sebelum perkhidmatan dilaksanakan,” menurut LKAN.
Laporan itu memaklumkan, berdasarkan perjanjian setelah siap mencetak dan menyampul Notis PDRM mengikut pesanan yang dibuat oleh kerajaan, kontraktor hendaklah mengepos Notis PDRM itu dalam masa 14 hari dari tarikh pesanan rasmi dibuat.
“Hak kerajaan apabila Notis PDRM lewat dipos, kerajaan berhak menerima Notis PDRM tersebut dan menuntut daripada kontraktor pampasan.
“Kelewatan pengeposan notis saman yang dikenal pasti adalah antara satu hingga 34 hari. Berdasarkan pengiraan audit, sejumlah RM1.82 juta denda boleh dikenakan terhadap notis yang lewat diposkan oleh pihak syarikat perkhidmatan 227963-P,” menurut LKAN.
Selain itu, LKAN turut mendedahkan syarikat perkhidmatan 227963-P telah melantik subkontraktor tanpa kelulusan dengan nilai kontrak berjumlah RM32.58 juta.
Bagi memastikan tindakan pematuhan kepada peraturan kewangan dan syarat dalam klausa perjanjian perkhidmatan mencetak dan pengeposan notis saman, PDRM disyorkan memastikan pembayaran dibuat mengikut ketetapan perjanjian berdasarkan jumlah sebenar bilangan notis saman yang dicetak dan dipos oleh syarikat perkhidmatan.
“Selain itu, memastikan pemantauan terhadap tempoh penyempurnaan perkhidmatan mencetak dan pengeposan notis saman dibuat dengan lebih berkesan dengan mengambil tindakan segera terhadap sebarang kelewatan yang berlaku dan menguatkuasakan klausa perjanjian sedia ada serta menambah baik terma perjanjian untuk menjamin kepentingan kerajaan,” menurut laporan itu.


Pakar beri amaran kemungkinan PKP 2.0 ketika kes Covid-19 melonjak

Seorang pakar kesihatan awam memberi amaran peningkatan kes Covid-19 sukar untuk dikekang selepas mencatatkan peningkatan tiga digit dalam tempoh lima hari minggu ini.Kenyataan ini dikeluarkan ketika spekulasi kemungkinan perlaksanaan semula Perintah Kawalan Pergerakan (PKP) yang mengakibatkan penutupan perniagaan dan sekolah bagi mengawal pandemik yang sehinggga kini meragut nyawa 136 orang di Malaysia.“Bagaimana jika kita semua duduk di rumah kembali buat seketika? kata Ketua Pengarah Kesihatan, Dr Noor Hisham dalam ciapannya hari ini, sebelum mengumumkan jumlah 260 kes jangkitan baru yang merupakan angka tertinggi sejak Perintah Kawalan Pergerakan Pemulihan dilaksanakan Jun lalu.Trend penurunan tersebut memberi sinar Malaysia bakal kembali kepada kehidupan normal lebih cepat berbanding negara-negara lain.Namun, pada 8 September kehangatan PRN Sabah menyaksikan sebanyak 100 kes baru dilaporkan berbanding 26 kes pada hari sebelumnya yang menyaksikan jumlah kes melepasi angka 10,000 sejak kes pertama dikesan pada Januari lalu.Azrul berkata, Sabah dilihat menjadi punca kepada peningkatan jumlah jangkitan Covid-19 di seluruh negara.Katanya, kini wabak tersebut mula kembali dilaporkan di kebanyakan negeri termasuk di utara tanah air, pantai timur dan juga Lembah Klang.“Pada ketika ini, semua negeri kecuali Melaka mempunyai kes baru Covid-19. Kita seperti sedang menghadapi gelombang ketiga,” katanya kepada MalaysiaNow.“Cabarannya sekarang adalah untuk mengawal lonjakan kes yang sudah banyak menelan kos dan pengorbanan,” katanya.“Ia memerlukan kerjasama dan sokongan semua pihak termasuk orang ramai untuk mematuhi SOP diperlukan bagi mencegah penularan wabak Covid-19.”Tetapi katanya, kepatuhan masyarakat terhadap SOP termasuk pemakaian pelitup muka dan penjarakan sosial amat mengecewakan termasuk golongan berpengaruh yang gagal mematuhi sementara rakyat biasa dihukum.“Jika ia mengenai mengikut teladan, hanya sedikit dapat dilihat daripada pemimpin kita. Bagaimana kita hendak mengharapkan orang ramai untuk mematuhinya?” tambah Azrul.


Badan penerbangan AS naik taraf rating keselamatan udara Malaysia

Pentadbiran Penerbangan Persekutuan AS (FAA) mengesahkan ia menaik taraf rating keselamatan udara Malaysia hampir tiga tahun selepas ia mengambil tindakan menyekat syarikat penerbangan negara daripada menambah penerbangan baru ke AS.
Pada November 2019, FAA menurunkan Malaysia daripada Kategori 1 kepada Kategori 2, bermakna syarikat penerbangan Malaysia dihadkan kepada tahap semasa di mana-mana perkhidmatan AS sedia ada dan tertakluk kepada pemeriksaan tambahan di lapangan terbang AS.


49 syor laporan ERC akan dilaksanakan ikut keutamaan

Kerajaan sedang meneliti 49 syor penambahbaikan berkaitan perihal sistem, proses dan undang-undang berkaitan pelaksanaan pilihan raya di Malaysia yang dikemukakan oleh Jawatankuasa Pembaikan Sistem dan Undang-Undang Pilihan Raya (ERC) kepada perdana menteri, 27 Ogos lalu.Menteri di Jabatan Perdana Menteri (Parlimen dan Undang-Undang), Takiyuddin Hassan, berkata ERC menyerahkan syor berkenaan selepas mengambil masa selama lebih kurang dua tahun untuk menyiapkan kajiannya pada Ogos lalu.Katanya kerajaan perlu meneliti satu per satu syor yang dikemukakan untuk membuat penilaian terhadap kebolehupayaan dan keutamaan pelaksanaannya.“Kerajaan memerlukan masa untuk membuat penelitian kerana perlu mendapatkan pandangan dan maklum balas daripada pelbagai agensi khususnya badan berkepentingan utama seperti Suruhanjaya Pilihan Raya (SPR).“Justeru, ERC telah menyenaraikan pelan tindakan secara berfasa. Antaranya ialah mencadangkan agar diwujudkan sebuah badan penyelaras dan pemantauan tindakan untuk menyelaras dan memantau tindakan oleh pelbagai agensi kerajaan terhadap setiap syor dikemukakan, sebelum ini,” katanya di Dewan Rakyat hari ini.Beliau menjawab soalan tambahan Khoo Poay Tiong (DAP-Kota Melaka) yang ingin mengetahui sama ada laporan ERC itu akan didedahkan kepada umum.Menurut Takiyuddin, ERC juga akan dikaji dengan penubuhan satu jawatankuasa khas yang dipengerusikan Menteri Kanan, Mohamed Azmin Ali.Katanya, jawatankuasa itu ditubuhkan bagi membolehkan kerajaan menilai, menyelaras dan memantau semua cadangan dan dapatan yang disyorkan ERC membabitkan urusan pilihan raya di negara ini.“Kerajaan sudah pasti akan mengumumkan laporan kajian jawatankuasa itu nanti malah jika ada keperluan kita akan bentangkannya di Dewan Rakyat untuk dibahaskan secara langsung dan tidak langsung.”Tambah Takiyuddin, sebaik sahaja kajian selesai, satu laporan berhubung dengan hasil dapatan kajian berserta syor-syor penambahbaikan akan disediakan.“Laporan yang dikemukakan oleh ERC bukan sahaja aspek perubahan kepada proses pilihan raya, namun juga perubahan dalam pelbagai aspek pengurusan kerajaan yang turut membabitkan pelbagai kementerian dan agensi.”


Menteri bidas Badan Peguam kerana enggan terlibat dalam siasatan Tommy Thomas

Kenyataan Badan Peguam Malaysia yang mempersoalkan sikap tidak berpihak pasukan petugas khas (STF) dalam menyiasat dakwaan bekas peguam negara Tommy Thomas dalam buku memoirnya “My Story: Justice in the Wilderness” adalah tidak berasas dan tidak tepat, kata Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar.
Beliau berkata pasukan itu telah menjemput Badan Peguam Malaysia untuk mengambil bahagian dalam sesi perundingan bagi memastikan pandangan semua pihak diambil kira dalam menyediakan laporan itu, namun badan itu telah menolak jemputan tersebut.
"Oleh kerana itu, kenyataan yang memberi persepsi negatif terhadap sikap tidak berpihak STF adalah satu perkara yang tidak berasas. Badan Peguam Malaysia sepatutnya tampil dan memberi pandangan mereka mengenai pelbagai dakwaan yang dikenal pasti oleh STF.
"Menolak untuk menyertai rundingan itu dan kemudian mempersoalkan sikap tidak berpihak STF dan ahlinya tidak seharusnya menjadi cara Badan Peguam dalam menangani isu seumpama ini," katanya dalam satu kenyataan.
Wan Junaidi menjawab kenyataan presiden Badan Peguam Malaysia Karen Cheah Yee Lynn pada 25 Oktober yang mengatakan Badan Peguam terganggu dengan tindakan STF yang mengubah status laporannya pada waktu yang tidak sesuai bertepatan dengan pembubaran Parlimen dan Pilihan Raya Umum ke-15 akan datang yang dijadualkan pada 19 November.
Cheah juga berkata dilaporkan Perdana Menteri Ismail Sabri Yaakob telah menggesa jentera pilihan raya Barisan Nasional untuk memanfaatkan laporan yang didedahkan itu, mengatakan ia boleh menyebabkan salah guna kuasa berlaku.
Menjelaskan lebih lanjut, Wan Junaidi berkata semua penemuan yang diperoleh STF adalah berdasarkan 19 perundingan yang dijalankannya melibatkan pelbagai pihak berkepentingan dan pasukan itu juga telah meneliti pelbagai dokumen yang disediakan oleh agensi-agensi berkaitan.
"Saya harus menegaskan bahawa metodologi demikian telah dilaksanakan, beberapa isu dianalisis, selain pihak berkepentingan yang terlibat dalam sesi perundingan itu dan mereka yang enggan terlibat juga semuanya disenaraikan dalam laporan tersebut. Ini jelas menunjukkan bahawa STF telah menjalankan tugas secara bertanggungjawab, secara telus dan tidak berat sebelah," katanya.
Beliau menambah STF juga telah mengemukakan cadangan penambahbaikan dalam pelbagai bidang seperti kehakiman dan sistem perundangan untuk pertimbangan selanjutnya oleh kerajaan.
Pasukan petugas itu ditubuhkan oleh Kabinet pada 22 Disember tahun lalu untuk menyiasat dan menganalisis maklumat mengenai dakwaan yang dinyatakan oleh Tommy Thomas dalam bukunya.
Penemuan siasatan itu kemudiannya dilaporkan kepada Kabinet pada 30 September tahun ini.


Nasa lancar misi Artemis dari Pusat Angkasa Kennedy

Agensi angkasa lepas Amerika Nasa pada Rabu melancarkan misi bulan Artemis I dari Pusat Angkasa Kennedy yang dimodenkan di Florida.
"#Artemis I memulakan lembaran baru dalam penerokaan manusia ke bulan," Nasa mengumumkan di Twitter, lapor Agensi Anadolu (AA).
Ia adalah kali pertama sistem pelancaran angkasa (SLS) Nasa dan Nasa Orion, kapal angkasa paling selamat yang dibangunkan oleh Nasa, terbang bersama.
Matlamat utama Artemis I untuk menunjukkan sistem Orion dalam persekitaran penerbangan angkasa dan memastikan kemasukan semula, penurunan, jatuh di laut serta pemulihan yang selamat sebelum penerbangan pertama dengan kru menggunakan Artemis II.
Menurut Nasa penerbangan ujian bersepadu pertama roket dan kapal angkasa itu akan membawa manusia ke bulan.
Misi ini mengambil masa 25 hari di angkasa lepas dan kapsul Orion akan jatuh ke laut pada 11 Disember.
Artemis II yang dijadualkan pada 2024 pula akan membawa empat angkasawan untuk misi sama.
Sementara itu, Artemis III dijadualkan membawa dua angkasawan ke permukaan bulan pada 2025 atau tarikh lain.
Pelancaran Artemis I pada akhir Ogos dan awal September tergendala disebabkan masalah teknikal.
Taufan Ian juga menghalang percubaan pelancaran pada akhir September dan awal Oktober.
Artemis I akan memulakan perjalanan sejauh 1.3 juta batu (2.1 juta km).
Orion akan memasuki orbit elips Bulan yang akan menyaksikan kapal angkasa berada pada 62 batu (99 kilometer) di atas permukaan Bulan dan kira-kira 40,000 batu (64,373 kilometer) di luarnya.
SLS ialah roket terbesar yang pernah dibina, berketinggian 322 kaki (98m) dengan tujahan 8.8 juta paun (3.9 juta kg).


Kastam AS rampas sarung tangan, Top Glove dapatkan penjelasan

Peguam Top Glove Corp Bhd di Amerika Syarikat (AS) dalam proses perbincangan dengan wakil Jabatan Kastam dan Perlindungan Sempadan (CBP) AS untuk mendapatkan penjelasan mengenai larangan import terkini yang dikeluarkan CBP terhadap semua sarung tangan pakai buang dari kilang Top Glove di Malaysia.CBP pada Isnin mengarahkan kakitangannya di kesemua pintu masuk pelabuhan AS untuk memulakan rampasan sarung tangan pakai buang yang dikeluarkan Top Glove berikutan pembuat sarung tangan getah terbesar dunia itu dipercayai menggunakan buruh paksa untuk menghasilkan sarung tangan pakai buang.Dalam makluman kepada Bursa Malaysia hari ini, Top Glove berkata pada masa ini, syarikat itu tidak dapat memastikan jumlah impak kewangan dan operasi akibat rampasan barangan itu.“Syarikat ini akan mengambil semua langkah yang perlu untuk menangani isu ini (buruh paksa) dan akan membuat pengumuman sewajarnya yang diperlukan apabila ada perkembangan selanjutnya,” katanya.Pada Julai tahun lepas, CBP mengeluarkan perintah melarang import daripada dua anak syarikat Top Glove kerana disyaki menyalahgunakan tenaga buruh.Sehubungan itu, syarikat berkenaan telah menghantar laporan yang disediakan perunding antarabangsa bebas yang dilantik untuk menilai amalan perdagangan dan buruh syarikat itu.Dalam kenyataan yang dikeluarkan pada 9 Mac 2021, perunding bebas itu melaporkan perkembangan selanjutnya dan mendapati sehingga Januari 2021, tiada buruh paksa sistemik dalam kumpulan itu.Pada rehat tengah hari, saham Top Glove susut 4.36% kepada RM4.83 dengan 40.44 juta saham diniagakan.


Mesyuarat PSC berhubung isu Azam ditangguh

Jawatankuasa Pilihan Khas Parlimen (PSC) bagi membincangkan pemilikan saham oleh Ketua Pesuruhjaya Suruhanjaya Pencegahan Rasuah Malaysia (SPRM) Azam Baki ditangguhkan berikutan terdapat isu perundangan yang memerlukan pandangan penasihat undang-undang di Parlimen.Dalam sebuah kenyataan, Setiausaha Dewan Rakyat Nizam Mydin Bacha Mydin berkata ia akan ditangguhkan ke suatu tarikh yang dimaklumkan kemudian.Mesyurat PSC yang dijadualkan pada 19 Januari itu sebelum ini dijangka akan memanggil Ketua Pesuruhjaya Suruhanjaya Pencegahan Rasuah Malaysia (SPRM) Azam Baki berhubung isu pemilikan saham dalam beberapa syarikat.PSC mengenai beberapa agensi di bawah Jabatan Perdana Menteri, sebuah jawatankuasa terdiri daripada Ahli Parlimen Pakatan Harapan (PH), Perikatan Nasional (PN), Barisan Nasional (BN), GPS dan Warisan.Beliau kini disiasat berhubung dakwaan konflik kepentingan dalam pembelian saham syarikat berikutan penerbitan beberapa artikel blog oleh seorang aktivis yang mempunyai kaitan dengan NGO tempatan C4 Center.Azam juga mengeluarkan surat tuntutan kepada penulis artikel tersebut, Lalitha Kunaratnam.SPRM turut membuat laporan polis terhadapnya dan menyifatkan dakwaan Lalitha sebagai palsu dan tidak dikemukakan dengan bukti.


Pekerja asing di Selangor menang kes lawan Goodyear

Puluhan pekerja asing di Selangor menyambut kemenangan mereka di Mahkamah Perusahaan berdepan syarikat gergasi pembuatan tayar Goodyear kerana membayar gaji rendah, kata peguam mereka pada Jumaat dalam kes terbaru berhubung layanan buruk terhadap pekerja asing.Malaysia merupakan tempat tinggal jutaan pekerja asing yang berasal dari negara-negara miskin Asia. Mereka melakukan kerja-kerja dengan bayaran upah yang rendah di sektor perkilangan, perladangan dan domestik.65 pekerja asing dari Myanmar, Nepal dan India yang bekerja di kilang Goodyear di Selangor telah melaporkan kes mereka itu kepada mahkamah, kata peguam R Chandra Segaran kepada AFP.Mereka menuduh syarikat tersebut tidak mematuhi perjanjian pekerja-majikan apabila gagal membayar elaun giliran kerja tambahan, bonus dan kenaikan gaji, kata Chandra lagi.Chandra turut menambah kerugian yang terpaksa ditanggung mereka mencecah RM2 juta (AS$485,000) bagi beberapa tahun sejak mereka memulakan kerja di syarikat tersebut.Syarikat tersebut bagaimanapun mendakwa pekerja-pekerja asing tersebut tidak termasuk dalam perjanjian tersebut. Namun keputusan Mahkamah Perusahaan memihak kepada pekerja pada Rabu dan mengarahkan Goodyear membayar semula gaji pekerjanya.Chandra menyifatkan keputusan mahkamah itu sebagai sebuah kemenangan yang menandakan “setiap orang harus menikmati manfaat yang sama seperti pekerja Malaysia”.“Pekerja asing tidak boleh didiskriminasi.”Bagaimanapun, setakat ini masih tidak dapat dipastikan sama ada Goodyear akan memohon semakan semula ke atas keputusan tersebut.Ketika dihubungi, syarikat tersebut enggan memberikan sebarang ulasan.Sebelum ini, Mahkamah Perusahaan memutuskan keputusan serupa terhadap Goodyear dalam kes yang melibatkan 119 pekerja asing, namun syarikat tersebut telah memfailkan rayuan.Syarikat-syarikat di Malaysia sering berdepan kritikan berhubung layanan buruk terhadap pekerja asing.Tahun lalu, ribuan pekerja asing yang bekerja di Top Glove, syarikat pembuat sarung tangan getah terkemuka dunia telah dijangkiti wabak Covid-19 akibat asrama pekerjanya yang kotor dan sesak.Amerika Syarikat juga telah melaksanakan sekatan import sarung tangan syarikat itu ekoran kes buruh paksa.


PBB potong bantuan makanan pelarian Rohingya susulan kekurangan dana

Pertubuhan Bangsa-bangsa Bersatu (PBB) merancang untuk mengurangkan bantuan makanan kepada pelarian Rohingya di Bangladesh, kata pertubuhan itu susulan kekurangan dana hari ini sambil memberi amaran ia akan menjejaskan bekalan dan sumber zat makanan di penempatan pelarian terbesar dunia tersebut.
Kira-kira 730,000 masyarakat Rohingya, kebanyakannya minoriti Islam yang teraniaya dari Rakhine di Myanmar, melarikan diri ke Bangladesh pada 2017 berikutan tindakan kejam tentera yang dikatakan PBB dengan niat untuk melakukan pembunuhan beramai-ramai.
Ini termasuk kumpulan sebelumnya, hampir 1 juta tinggal di pondok yang diperbuat daripada kepingan buluh dan plastik.
Menurut Program Makanan Sedunia (WFP) ia akan mengurangkan nilai bantuan makanannya kepada AS$10 (kira-kira RM45) seorang berbanding AS$12 mulai bulan depan. Belanjawan penderma dikaji semula susulan pandemik, kemelesetan ekonomi dan krisis di seluruh dunia.
WFP merayu untuk mendapatkan pembiayaan segera sejumlah AS$125 juta, sambil memberi amaran tentang kesan "besar dan tempoh jangka panjang" terhadap keselamatan makanan dan pemakanan di kem yang penuh dengan kekurangan zat makanan, di mana lebih satu pertiga daripada kanak-kanak terbantut berat badan.
"Bahawa komuniti penderma antarabangsa kini membelakangkan setengah juta kanak-kanak Rohingya dan keluarga mereka benar-benar menunjukkan had komitmennya kepada beberapa orang yang paling terdedah di dunia," Onno Van Manen, pengarah negara Save the Children di Bangladesh , katanya dalam satu kenyataan.
Dua wakil khas PBB, Michael Fakhri dan Thomas Andrews, memberi amaran tentang "akibat buruk" daripada kekurangan dana, dengan mengatakan "tidak wajar" untuk memotong catuan sejurus sebelum bulan Ramadan, kata agensi hak asasi manusia PBB dalam satu kenyataan.
Pemotongan boleh menyebabkan lebih ramai masyarakat Rohingya mengambil langkah terdesak untuk mendapatkan pekerjaan, kata Mohammed Mizanur Rahman, pesuruhjaya bantuan dan penghantaran pulang pelarian Bangladesh yang berpangkalan di Cox's Bazar, daerah sempadan tempat pelarian tinggal.
Rohingya dilarang bekerja untuk menambah pendapatan mereka, dan Bangladesh membina pagar di sekeliling kem yang menghalang mereka keluar.
Tetapi semakin ramai yang melarikan diri ke negara-negara lain seperti Malaysia dan Indonesia melalui bot yang berbahaya dan sering membawa maut, kerana jenayah kekerasan menambah masalah lama seperti kekurangan peluang pendidikan dan pekerjaan serta prospek suram untuk kembali ke Myanmar yang diperintah oleh tentera.
Sebuah bot yang membawa 69 Rohingya mendarat di wilayah Aceh, Indonesia pada Khamis, kata agensi pelarian PBB.
"Di beberapa tempat yang saya pernah bekerja mempunyai populasi berasaskan kem mempunyai pilihan yang sedikit berbanding jenis yang ada pada Rohingya hari ini," kata pengarah wilayah WFP untuk Asia dan Pasifik, John Aylieff kepada Reuters.
"Tidak dapat difikirkan bahawa penduduk itu, dengan apa yang mereka sudah lalui dan dengan begitu sedikit kemungkinan dan pilihan lain, akan lebih daripada segala-galanya menghadapi pemotongan catuan."
Arif Ullah, seorang pelarian berusia 18 tahun yang tinggal di kem-kem itu berkata, elaun makanan sedia ada hampir tidak mencukupi.
"Jika ia dipotong lagi, bagaimana kami akan bertahan?"


87 korban akibat Covid-19, kes baru jatuh ke angka 6,241

Malaysia merekodkan kes baru sebanyak 6,241 menjadikan kes keseluruhan Covid-19 meningkat sebanyak 616,815.Selangor kekal mencatat kes harian tertinggi sebanyak 2,178 disusuli Sarawak (600), Johor (565), Negeri Sembilan (556), Kuala Lumpur (415), Sabah (305) dan Kelantan (270).Hanya Perlis (2) sahaja yang mencatatkan kes satu digit hari ini.Negara juga mencatat sebanyak 5,133 kes sembuh menjadikan jumlah keseluruhan kes sembuh meningkat kepada 526,809.Kes aktif dengan kebolehjangkitan pula kini berjumlah 86,628.Dalam pada itu, 890 pesakit ditempatkan di unit rawatan rapi (ICU) termasuk 444 orang memerlukan bantuan alat pernafasan.Malaysia turut mencatat 87 lagi korban akibat Covid-19, menjadikan jumlah mangsa yang maut meningkat kepada 3,378.


95.5% dewasa, 65.5% remaja lengkap divaksinasi

Sebanyak 22,348,481 individu atau 95.5% populasi dewasa di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan Malaysia (KKM) menerusi laman CovidNow, sejumlah 97.7% atau 22,866,371 individu pula telah menerima sekurang-kurangnya satu dos vaksin.Selain itu, sebanyak 75,874 dos vaksin harian diberikan semalam melibatkan golongan dewasa dan remaja, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 50,012,681 dos.Bagi golongan kanak-kanak dan remaja berusia 12 hingga 17 tahun, setakat semalam 2,063,107 individu atau 65.5% telah melengkapkan suntikan vaksin manakala 83% atau 2,612,639 individu menerima sekurang-kurangnya satu dos vaksin menerusi PICK Remaja yang bermula sejak 8 September.Dalam pada itu, sejumlah 20,370 dos penggalak vaksin Covid-19 diberikan semalam menjadikan jumlah kumulatif kini sebanyak 291,409 dos.


Banjir, peningkatan paras laut ancam kewangan pemilik rumah

Seorang penganalisis data yang terlibat dalam penyelidikan mengenai pasaran hartanah memberi amaran beribu-ribu keluarga berisiko jatuh miskin akibat banjir tahunan dan peningkatan paras laut yang dikaitkan dengan perubahan iklim dan pemanasan global sehingga menjejaskan tempat tinggal mereka.
Cha-Ly Koh, pengasas dan ketua pegawai eksekutif syarikat data, berkata kawasan sebegitu kebanyakannya terletak berdekatan kawasan muara Sungai Klang di Pelabuhan Klang dan Shah Alam, selain kawasan-kawasan utara.
"Di kawasan rendah bersebelahan dengan laut, kawasan yang terletak di sebelah sungai utama seperti Sungai Klang juga akan terjejas dengan paras air lebih tinggi," katanya kepada MalaysiaNow.
Menurutnya, perkara ini akan menimbulkan risiko kepada kewangan penduduk, kerana aset hartanah biasanya dibeli dengan kaedah gadai janji.
Di Malaysia, tempoh pinjaman paling lama ialah 35 tahun.
Jika banjir mula mendatangkan bahaya kepada kesihatan dan keselamatan, Koh berkata, penduduk perlu berpindah.
Dan untuk melakukannya, mereka memerlukan wang.
"Mereka yang mempunyai tanggungan gadai janji akan terpaksa membayar bagi dua tempat tinggal,” katanya.
"Orang yang sudah bersara dan selesai membayar gadai janji mereka juga perlu mencari sumber tambahan untuk menyewa di tempat lain."
Lembah Klang, yang menempatkan lapan juta penduduk, dilihat sebagai nadi ekonomi negara.
Tahun lalu, ia menghadapi banjir buruk di mana beberapa kawasan termasuk Shah Alam, Hulu Langat dan pusat bandar ditenggelami banjir.
Kerugian dianggarkan lebih RM6 bilion, dan keadaan banjir dijangka bertambah buruk pada tahun-tahun yang mendatang.
Sebahagian daripada masalah itu dikaitkan dengan pembangunan berlebihan dan penghijrahan bandar di mana projek perumahan tetap dibina walaupun di kawasan yang mudah dilanda banjir bagi memenuhi peningkatan permintaan.
Koh berkata pihak berkuasa tempatan harus lebih sedar mengenai ancaman yang ditimbulkan kawasan ini akibat banjir dan perubahan iklim.
Pada masa ini, katanya, iklim dan paras laut bukan faktor pertimbangan dalam kelulusan pembangunan.
Tambahnya, daripada memulakan lebih banyak projek perumahan, pihak berkuasa harus melihat dengan lebih dekat isu kekosongan rumah.
"Kawasan kejiranan lama sepatutnya tidak diganggu (dengan projek baru) bagi mengumpul nilai dan bukannya menyebabkan generasi muda terpaksa keluar dari rumah mereka.
"Daripada membina (projek baru), saya mencadangkan kerajaan mengaktifkan semula kawasan perumahan menjadi lokasi yang lebih selamat," katanya.
Koh memetik data yang menunjukkan rumah di kawasan banjir lebih rendah kosnya berbanding di lokasi lain, bermakna mereka yang berpendapatan rendah lebih berkemungkinan paling terkesan akibat banjir.
Dia merujuk kepada situasi di beberapa negara di mana kerajaan menawarkan skim pembelian rumah jika rancangan tebatan banjir untuk rumah di lokasi banjir terlalu mahal.
Menurutnya, skim tersebut berbentuk pembelian hartanah yang terjejas oleh kerajaan dan penduduk bebas untuk berpindah.
Koh berkata ia sama dengan pengambilan tanah dan hartanah bagi projek MRT Malaysia.
Dia turut memberi amaran tentang ancaman air bawah tanah, menyifatkannya sebagai masalah yang sering diabaikan.
"Air laut tidak berakhir di pantai," katanya.
“Ia akan memberi tekanan pada air di bawah tanah.
“Apabila paras air laut meningkat, walaupun kita bina binaan tebatan banjir, kita tidak dapat menghalang air laut daripada menaikkan paras air bawah tanah.
"Ini bermakna semua kawasan banjir akan menghadapi kesan dari sudut sistem sanitasi dan air yang bergantung kepada keadaan sistem hidrodinamik ketika ini.”


Sesi akademik tahun depan bermula 21 Mac selepas 3 minggu cuti

Kementerian pendidikan (KPM) hari ini mengumumkan sesi persekolahan di seluruh negara bagi penggal ketiga 2021-2022 akan bermula pada 2 dan 3 Januari hingga 20 Mac 2022, sementara sesi akademik baru bagi tahun 2022-2023 akan bermula pada 21 Mac depan.Dalam sebuah kenyataan, KPM berkata sekolah yang berada di negeri Kumpulan A (Johor, Kedah, Kelantan dan Terengganu) akan memulakan sesi penggal ketiga tersebut pada 2 Januari sementara bagi sekolah dalam Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Wilayah Persekutuan Labuan dan Wilayah Persekutuan Putrajaya) akan bermula pada 3 Januari.Sementara itu, KPM berkata “kalendar akademik bagi sesi 2022/2023 akan bermula pada 21 Mac 2022 hingga 11 Mac 2023 bagi sekolah di negeri Kumpulan A dan pada 21 Mac 2022 hingga 12 Mac 2023 bagi sekolah di negeri Kumpulan B.”Menurut jadual KPM, pelajar di negeri Kumpulan A bakal menjalani sesi persekolahan sebanyak 36 hari atau 8 minggu dan cuti penggal diberikan sebanyak 24 hari.Bagi Kumpulan B pula hari persekolahan adalah sama seperti kumpulan B namun hanya diberikan cuti penggal sebanyak 23 hari, kurang sehari daripada Kumpulan A.Menurut KPM, kalender bagi sesi persekolahan tahun hadapan (2022-2021) boleh dimuat turun melalui laman sesawang /www.moe.gov.my/takwim pada Isnin depan.


Namakan sekolah terlibat pemeriksaan haid, kata menteri

Menteri Pendidikan Radzi Jidin hari ini menggesa orang ramai untuk menamakan sekolah yang dikatakan melaksanakan pemeriksaan darah haid secara mengejut oleh pihak guru, susulan beberapa aduan pelajar perempuan mengenainya.Beliau juga berkata bahawa para pegawainya telah diarahkan memeriksa sekolah mana yang terlibat sambil menambah bahawa pihaknya tidak menemui sekolah yang terlibat secara khusus.“Orang boleh bercakap, tetapi beri kami butirannya. Sebagai contoh, dalam kes SMK Bentara Luar, kami keluarkan kenyataan,” katanya merujuk kepada sebuah sekolah di Batu Pahat, Johor, yang didapati mengasingkan kegiatan kokurikulum berdasarkan bangsa dan jantina.“Sekiranya anda boleh beritahu saya sekolah mana, maka saya akan siasat sekolah itu,” kata Radzi pada sidang media hari ini.“Orang di luar beritahu bahawa perkara ini berlaku, tanpa spesifik beritahu sekolah mana, kemudian semua orang cakap tentangnya,” tambah beliau.Radzi memberikan jaminan bahawa kementeriannya akan melaksanakan siasatan dan akan keluarkan penjelasan segera selepas mereka yang  terlibat melaporkan masalah tersebut kepada kementeriannya.“Kementerian tidak pernah membenarkan amalan seperti ini. Ia tidak masuk akal,” katanya.“Sekiranya kita perlu buat penjelasan, kita akan buat penjelasan, tetapi kita akan keluarkan penjelasan dengan bukti-bukti yang ada.”Baru-baru ini dilaporkan bahawa pelajar perempuan di beberapa buah sekolah harus menjalani pemeriksaan untuk memastikan bahawa mereka tidak menggunakan alasan sedang haid untuk tidak menunaikan solat.Hal ini mendapat kecaman keras daripada pelbagai pihak sehingga bekas timbalan menteri pendidikan Teo Nie Ching menuntut supaya Radzi dan timbalannya mengambil langkah segera bagi mengatasi masalah tersebut.Dalam perkembangan lain, Radzi berkata kementeriannya sedang melakukan siasatan terhadap kes seorang guru yang membuat jenaka rogol di samping turut menambah bahawa perkara tersebut masih disiasat pihak polis.Pada 24 April lalu, seorang pelajar sekolah menengah mendakwa dalam sebuah video TikTok bahawa seorang guru pendidikan jasmani telah membuat jenaka berkenaan rogol semasa kelas berhubung gangguan seksual.


Genap setahun Covid-19, KKM tidak putus asa serta kekal komited

Genap setahun negara dilanda badai Covid-19, warga Kementerian Kesihatan (KKM) tetap komited dan bekerja tanpa putus asa dalam memerangi pandemik yang boleh membawa maut itu.Dalam satu hantaran di laman Facebooknya, KKM menyatakan kerja tetap diteruskan seperti biasa oleh semua pengurusan tertingginya dan juga barisan hadapan KKM yang berjuang di hospital, Pusat Kesiapsiagaan dan Tindak Cepat Krisis (CPRC), CAC (Pusat Penilaian Covid-19) dan klinik seluruh negara.Hantaran itu turut menyatakan Mesyuarat Pusat Kesiapsiagaan dan Tindak Cepat Krisis (CPRC Kebangsaan hari ini secara maya diadakan hari ini melibatkan semua pengarah kesihatan negeri di seluruh negara.“Fokusnya adalah melihat kepada strategi dalam menangani Covid-19 dan memperkukuhkan 213 Covid-19 Assessment Center, CAC di seluruh negara,” menurut hantaran itu.Menteri Kesihatan Dr Adham Baba dan timbalannya Dr Noor Azmi Ghazali serta Penasihat Khas kepada Perdana Menteri Malaysia mengenai Kesihatan Awam Dr Jemilah Mahmood adalah antara yang menghadiri mesyuarat itu.KKM mengimbau kembali kes pertama wabak itu yang dilaporkan di Malaysia membabitkan tiga warga China yang masuk ke Malaysia melalui Johor dari Singapura.“Mereka yang terlibat dalam tiga kes pertama positif di Malaysia itu adalah ahli keluarga rapat kepada seorang lelaki berusia 66 tahun dan anak lelakinya yang berasal dari Wuhan, China, yang direkodkan sebagai dua kes pertama positif virus itu di Singapura. Mereka kemudiannya dirawat di Hospital Sungai Buloh.“Hari ini, kes di Malaysia sudah mencapai 183,801 kes keseluruhan, sejumlah 678 orang telah meninggal dunia dan seramai 141,446 (77%) orang telah sembuh daripada virus ini.Pasukan Covid-19 Hospital Sungai Buloh juga mendapat pengiktirafan apabila menerima Anugerah Kesihatan Global (GHA) 2020, selain beberapa anugerah lain yang diterima KKM dalam menguruskan Covid-19, katanya.“Doakan agar semua barisan hadapan KKM diberikan kekuatan dalam menghadapi musuh yang tidak nampak ini. Salam takziah buat mereka yang kehilangan anggota keluarga akibat virus Covid-19 ini. Semoga Tuhan terus melindungi negara tercinta kita ini,” menurut hantaran itu.Sementara itu, Ketua Pengarah Kesihatan Dr Noor Hisham Abdullah dalam catatan Facebooknya menyatakan kesedihannya kerana sudah setahun Malaysia berdepan pandemik berkenaan.“Ini menyedihkan saya hari ini, kita telah bertahan selama satu tahun bertempur melawan Covid-19 di negara kita. Pengakhirannya yang tidak diketahui. Namun, walaupun kepenatan mental dan fizikal, kita semua perlu terus bertugas. Semua orang, tidak kira siapa anda, mesti memikul tanggungjawab ini untuk menyelamatkan negara kita bersama.“Tinggal di rumah jika anda tidak mempunyai masalah mendesak di luar. Bersama-sama kita memutuskan rantaian penularan Covid-19. Kita mesti bersatu dan bersama-sama kita terus berjuang,” katanya.Noor Hisham juga menasihati orang ramai agar mematuhi prosedur operasi standard (SOP), memakai pelitup muka dengan betul, mencuci tangan dan menjaga penjarakan fizikal kerana setiap individu harus memikul tanggungjawab untuk menyelamatkan negara.